text:
Poliisi ng’etaayiza omubaka Nsereko mu Kampala ku Lwokubiri.
POLIISI yaffe efuuse kasobeza, kati eyogera kuno na kuli!
Wiiki eno, omwogezi wa Poliisi, Ibin Ssenkumbi ayogezza buyinza n’ategeeza abamawulire ng’omubaka wa Palamenti, Muhamad Nsereko poliisi bw’emuyise yennyonnyoleko ku by’okubba obukadde 290 mu Crane Bank.
Aggumizza nti okumanya nga si lwa mannyowenu, ne Sipiika Kadaga bw’awandiikiddwa ebbaluwa emutegeeza nga Nsereko Poliisi bw’emwetaaga awatali kwebuzaabuza.
Kyokka ate Nsereko bwe yasitukiddeemu okugenda ku Poliisi gye yayitiddwa, mangu ago Afende James Ruhweza, akulira poliisi mu Kampala yeekutte okusoobooza ‘alayira nga Poliisi bw’etennayita Nsereko n’akatono era nga bw’etalina ky’emwagaza!
Afende Ruhweza agamba nti tewannabaawo bbaluwa Polisi gy’ewandiikira Sipiika Kadaga ku kwetaagibwa kwa Nsereko era ‘ebyo Ssenkumbi alima bibye sso si bya Poliisi!’
Ka kibe nti Ssenkumbi alima bibye, sso si bya Poliisi, kyokka byo ebyalimiddwa ku Nsereko biyinza n’okuvaamu okutabula eddembe.
Anti Bannakampala beekung’aanyizza bawerekere ku mubaka waabwe Nsereko ng’agenda ku poliisi gye yayitiddwa. Bwe yavuddeyo nga tewali kimukoleddwa, yakulembeddemu ebbiina ly’abagoberezi be ne beekalakaasa mu ngeri eya ‘Walk to work’, olwo ate poliisi n’eggyayo ttiyaggaasi erwanyise abeekalakaasi!
Naye ddala lwaki Poliisi emala okusesema mu mwenge ate n’edda ku kukangaza nti ‘alinnyimba ndimutta?’
Poliisi emala etya okudda ku kwogera kuno na kuli n’ejagalaza abagoberezi ba Nsereko, ate n’eva awo n’eggyayo omukka gwa ttiyaggaasi egubatulisizeemu nga beekalakaasa!
Ssenkaggale wa FDC Kiiza Besigye, Poliisi yamufuula wattutumu nga Augustine Kamya ow’omu bitooke e Kibuye, ng’ettutumu erimufunidde lwa kumwesibako, okumukijjanya n’okumukuba ttiyagaasi.
Kati ate Poliisi y’emu eyo esazeewo ne mutabani wa munnamawulire Haji Abdul Nsereko, naye okumufuula ow’ettutumu nga Besigye, ng’eyita mu kweyogeza ebya kuno na kuli, ejagalaze abantu beekalakaase nga balwanirira Muhamadi mutabani wa Abdul?
Wo ayi Mzee Zedde ng’alabye ennaku! Kale teebereza munene ki oyo apika ebigambo mu Ssenkumbi, n’amulimisa ebigambo ebitali bya Poliisi wabula ebitabula obutabuzi eddembe?
Poliisi okudda mu kwogera kuno na kuli eyo si y’ejja okuba emmaanya y’enkoko. Poliisi eriwo kukuuma butebenkevu, sso si kudda mu kutabula ddembe.
Obanga Muhamad mutabani wa Abdul aliko omusango gw’azzizza, leka atwalibwe mu mbuga z’amateeka zimulamule. Bwe kiba nga Ssenkumbi alemeddwa okulima ebya Poliisi, ng’azze ku kulima bibye, leka okwogerera Poliisi kulekerwe Afende Nabakooba, omukazi ateesokoona, anaayogera ebinywereza Poliisi ku mirimu gyayo emituufu.
Bagundi, emirimu gya Poliisi ate bwe munaagiyingizaamu effitina n’ebyobufuzi eby’okulwanyisa ba Nsereko, munaaba mutukoze bubi! Anti mujja kutabula eddembe, sibalimba!


c: text/html

text:
Kampala
Bya Ahmed Mukiibi
OKULAMAGA kw’Abasiraamu ba Uganda ku lugendo olutukuvuolw’e Mecca n’e Madiina mu Saudi Arabia kuli mu lusuubo lwa bulwadde bwa Ebola.
Saudi Arabia ewandiikiddeUganda ng’ebuuza ku bulwadde bwa Ebola eryoke esalewo ku ky’okukkirizza oba okugaana Abasiraamu ba Uganda okulamaga e Mecca n’e Madiina omwaka guno.
Wabula Minisitule ey’Ebyobulamu etegeezezza nti ekyabulayo ekiseera kya wiiki nga ssatu okukakasiza ddala nti Ebola yaweddewo mu Uganda. Abasiraamu beetegekera lugendo lwa Hijja e Saudi Arabi okutandika nga 10 October, 2012 kyokka Gavumenti ya Saudi Arabia ekyabatunuulira kyamuli, erinda bukakafu okuva mu Gavumenti ya Uganda nti Ebola yaweddewo mu ggwanga.
Dr. D. K. W. Lwamafa, yategeezezza nti kiwandiiko kye yafulumizza ku Lwokutaano nti Uganda okulangirira nti obulwadde bwa Ebola buwonye, erina okugoberera amateeka g’ekibiina ky’ensi yonna ekivunaanyizibwa ku byobulamu ekya World Health Organization (WHO).
Ekibiina kya WHO kiragira nti ensi yonna ebaddemu Ebola erina okumala ennaku 42 okuva omulwadde asembayo asiibuddwa ng’erondoola obulwadde obwo era singa wabaawo obulwadde ompya, balina kumujjanjaba n’asiibulwa ne baddamu bupya okubala ennaku 42.

robotstxt: allowed

filter: keep


text:
EMBOOZI
Saad Ssebalemba (ku kkono) ng''atendeka ekimu ku bibinja by''abamegganyi b''e Butambala ku Lwo
Bya BEN SSENTONGO ne HERBERT MUSOKE
EMBOOZI eri mu ssaza lya Ssaabasajja ery'e Butambala eri nti Bannabutambala enkya ku Ssande lwe bamalawo ejjoogo lya Mawokota ku bo erirabika nga ligenda likula.
Amasaza gano gaasisinkana mu mipiira gy'amasaza sizoni eno, Mawokota n'ewangula ekyanyiiza ennyo Bannabutambala era enkya lwe beesasuza.
Butambala lye limu ku masaza agaalina abamegganyi ab'ebyafaayo nga Abdul Meremeenya, Bazirengedde n'abalala, era ku luno baagala okutandika okuzza ekitiibwa ky'essaza lyabwe mu muzannyo guno, ogumu ku gisinga obukadde mu Buganda.
Abamegganyi bano abatendekebwa musajjamukulu Saadi Ssebalemba bagamba nti okufa n’obutanyagwa balina okutwala obuwanguzi mu mpaka eziggulawo nga bameggana ne Mawokota.
Ssebalemba agamba nti ategese abamegganyi abasoba mu 10. "Si nsonga bonna ne bwe bataameggane naye ssinga wabaawo afunyeemu enkenyera nga bwe tuli mu kisiibo, omulala ajja kugattawo era tuwangule," Ssebalemba bwe yagambye.
Abamegganyi bano nabo okufaananako ab'e Mawokota baasangiddwa ku kisaawe ky’e Gombe nga bakajjuza ng’enjogera ya bulijjo bw'eri era ng’omutendegi ababangula mu bukodyo bwe yagambye nti si bwa kuleka Mawokota waggulu.
Bbo abawagizi b’Ekigwo Ggumbya e Butambala beesunga Ssande (enkya) era baakubukeereza nkokola okutuuka mu kisaawe e Kammengo ku poliisi bawagire abamegganyi baabwe engabo ku luno egende Butambala. Ekyapa ekigenda okuwangulwa kya bukadde 10.
Ekigwo kyongeddwaamu ebinnonoggo
EKIGWO Ggumbya ekya Bukedde kyongeddwaamu ebinnonoggo omwaka guno ekikifudde eky'amaanyi n'okussa abamegganyi ku bunkenke!
Ebipya ebissiddwa mu Kigwo Ggumbya biviira ddala ku birabo nga ku luno omuwanguzi waakuweebwa kyapa kya ttaka, abasazi b'empaka bakyusizza enkola ate n'omuyimbi w'ekigwo ayongeddemu ebirungo.
Mw. Samuel Ssonko, omu ku basazi b'ekigwo kino, agamba nti abalamuzi bakyusizza mu nkola nga ku mulundi luno abasazi abasatu abakugu abamanyiddwa, buli omu agenda kuweebwa omukisa okulamula.
"Ku mulundi guno buli omu ku ffe waakulamula ekigwo ng'alina amuyambako si nga bulijjo omulamuzi omu bw'abadde ayimirira wakati n'alamula empaka zonna", Ssonko bw'agamba.
Mw. Ssonko agamba nti abamegganyi bonna basuubirwa okubeera n'empisa era yenna anaasiiwuuka empisa amateeka gaakumulamula.
Omumegganyi alina okubeera omuyonjo kubanga mu kumeggana, babeera mu bifuba byereere, bw'obeera n'ebirwadde by'olususu kyangu okubisiiga munno.


text:
Swiiden
Swiiden nsi mu Bulaaya mu Skandinaavia, bukiikakkono kya Denimaaka, ebuvanjuba Finilandi, ebugwanjuba Noowe Obunen Swiiden yeekana 449 964 km² era ye yookusatu mu Bulaaya. Mu Skandinaavia yeesinza abantu (awamu obukadde mwenda)
[kyusa] Ebyaafayo
Ku myaaka 800-900 Swiiden yasulwaamu abantu abaayitibwanga ba vaiking. Ba vaiking baalinga basuubuzi naye nga mukusiinga balwaanyi ante anga babbi. Eddiini ya Christo yatuuka e Swiiden bu biseera bya ba vaiking naye yataandika okuba eyaamanyi mu buseera by'omwaaka 1100. Mu mwaaka 1200 abaswiidi baatandika okuva Finlandi. Mu lutalo lwa Finlandi Rwasha yawaaba Finlandi okuva ku Swiiden.
[kyusa] Obufuzi
Swiiden bwakabaka era omukuleembese waayo ye kabaka. Kaakano kabaka ariko ye kabaka Kaarle XVI Kustaa. Mu bufuzi kabaka talina buyiinza. Paalamenti ne katikkiro (prai minista) beebayisa amateeka.


text:
Trouble reading this page? See our help page!
Tulina e ssannyu nti muli wano era tusuubira nti mujja kusaanga muffe, obubaka obujja okubaziimba mu myooyo, ekinavaamu enkolagana ennungi n’okubaseembeza eri Katonda.
E Kkanisa Engatte eya Canada y’emu ku mikutu egy’enzikiriza y’Ekikristaayo. Enzikiriza y’Ekikristaayo yatandikawo mu myaaka egisoba mu 2000 emabega n’abagoberezi ba Yesu, era n’ekulira mu maanyi oluvannyuma lw’okufa kwe n’okuzuukira kwe.
Obutakkaanya mu njigiriza ya teologiya n’enneyisa mu bukristaayo, kyaleetera Kkanisa okukutukamu ebiwayi bisatu ebiriwo kati. Byonna ebiwayi bino biri ku musiingi gw’obulamu, okufa, n’okuzuukira kwa Yesu n’abagoberezi be abasooka. Ekklezia Katolika yeesigama ku Mutume Petero, omu ku bayigirizwa ba Yesu, ne mukwataganya ne ba papa ab’ennaku zino. Kimanyiddwa nti Klezia Katolika yayawuka n’Ekkanisa y’Abasodokisi ku ntandikwa ya millennia ey’okubiri. Mu kyaasa eky’ekkumi n’omukaaga, Omusumba Martin Luther n’abamufaananya endowooza baava ku Klezia Katolika nebatandikawo enzikiriza y’EkiProtestaanti; era enzikiriza eno yalaba okukulaakulana mu nsi yonna.
Mu mwaaka1925, amakkanisa asatu ag’enzikiriza y’Abaprotestaanti, Abamethodist, aba Congregationalist, ne bibiri ku bisatu ku nzikiriza y’aba Presbyterian mu Canada beegatta okufuuka Ekkanisa Engatte eya Canada nga bayita mu Kikolwa kya Paliyameenti. Okukkaanya kwaabwe kuno kusangibwa mu kiwandiiko Ensibuko y’Obwegassi (Basis of Union). Ennono ez’ebyafaayo byaffe, n’enjogera yaffe “Nti ffena tubeere Bumu” bye biziimba Akabonero k’Ekkanisa Engatte; akabonero akakulu ennyo mu kanisa yaffe.
Okuva mu mwaaka1925, obuboondo bw’amakkanisa amalala buzze nga bwegatta ku Kkanisa Engatte eya Canada; era we twogerera kati, waliwo amakkanisa 3200 ag’Enzikiriza ya Kkanisa Engatte mu Canada. Ebyafaayo by’Ekkanisa Engatte binyonyola ku bitukwaatako n’ennono zaffe mu bujjuvu. Bijjira mu mitendera gy’ebiseera lwe byabaawo, okuviira ddala ku musiingi gwa Kkanisa Engatte eya Canada nga n’ensi Canada tenatongozebwaawo; era mulimu n’ebyafaayo ebikulu ennyo mu bulamu bw’Ekkanisa.
Nga amakanisa amalala, Ekanisa Engatte eya Canada yeesibidde ku musingi mu Katonda, Yesu ne Bayibuli. Naye nga engeri gyetutegeera Katonda, eneeyisa y’enzikiriza, n’ensoma ya Bayibuli byawufu; ng’era bwe biri ebyawufu mu nzikiriza enkristaayo endala.
Credo Empya (A New Creed) ne Oluyimba lw’okukiriza (A Song of Faith) (mu Luzungu) byatuukiriza emikutu gy’obukristaayo nga bwegitegeerwa mu Kanisa Engatte eya Canada. Ebisingawo bisangibwa mu Enzikiriza mu Bufuunze (Summary of Briefs) ne mu Biwandiiko Ebikulu eby’enzikiriza yaffe (Important Statements of our Doctrine).
Tulina amasakramentu abiri; Batismu ne kommunio, era nga goombi gafunibwa buli muntu owa buli myaaka. Tukkiriza abo abaabatizibwa ne mu nzikiriza enkristaayo endala.
Ekkanisa Engatte ekolera wamu n’amakanisa amalala buli lwekiba kisobose, wamu n’abantu ab’amadiini amalala mu Canada n’ensi yonna, okuwagira obwenkanya, emirembe, n’eddembe ly’obuntu.
Okukungaana kw’abantu awamu mu kukkiriza ye Kanisa.
Ekkanisa ekulemberwa omwawule asasulwa abagoberezi mu Kanisa. Abeera mukulembeze, muyigiriza ate era omutambizi. Abantu abalala, nga omukulu w’eby’enyiimba, abakubi b’ennaanga, abakozi b’omu ofiisi, abalabirizi, abasomesa, n’abalala, basasulwa oba bakolera bwerere.
Abaweereza bonna, nga n’omwawule mwagendede, basobola okuba abasajja oba abakazi, abawuulu oba ab’empeta. Essente ezisasula emisaala n’okuddukanya Kanisa ziva mu birabo ebya buli sabiiti. Era ebirabo bino biyamba okuddukanya emirimu gy’e Kanisa mu nsi yonna nga biyita mu nsako y’Abaminsane n’Obuweereza y’eggwaanga(Mission and Service Fund ).
Wadde nga Omwawule n’abaweereza balina emirimu egy’enkalakalira mu kanisa, abagoberezi balina obuvunaanyizibwa okuddukanya e kanisa yaabwe.
Osobola okuzuula e kanisa ekuliraanye ng’ogoberera omukutu guno ogwa intaneeti..
Buli Kanisa n’abantu baayo baabako engeri ey’enjawulo bwe baddukanyaamu Sande zaabwe okusiinziira ku mpisa oba obulombolombo bwaabwe. Naye ebimu ku bino wamanga bitera okubeera empisa y’abulijjo:
N’olweekyo, waliwo “ebituufu n’ebitali bituufu” mu neeyisa y’Ekkanisa Engatte; naye nga ekisiinga byonna kwe kubeerawo kwo.
Okukungaana n’okukolagana bintu bya muweendo nnyo mu bulamu bw’ekanisa. Amakanisa agasiinga galina emirimu gyosobal okwenyigiramu okusobola okusisinkana abantu, okukola emikwaano n’ebintu ebirala. Ebimu ku byo biri bweebiti:
N’olweekyo mu kanisa mulimu engeri nyiingi z’osobola okwenyigiriamu. Oyinza okwesaanga ng’olina entegeka ez’enjawulo ezisobola okututumula omulimu gw’ekanisa yo. Twaniriza endowooza yo. Gezaako ko!
Okumanya ebisingawo ku Kkanisa Engatte eya Canada n’oboondo bwaayo, genda ku mukut gwa intaneeti www.wondercafe.ca gyojja okukubaganya ebirowoozo ebiziimba emyoyo; awatali ekyo, zuula e kanisa ekuli okuumpi. Kebera ne ku Wikipedia olabe nga omuntu w’ebweeru bwalaba Kkanisa Engatte eya Canada.


text:
Trouble reading this page? See our help page!
Nga bwe kyategekebwa akakiiko ak’awamu okuva mu The Presbyterian Church mu Canada, The Methodist Church, and the Congregational Churches eza Canada, n’ekikakasibwa Kooti enkulu ey’Amakanisa gano, era nekitererezebwa The United Church eya Canada.
Erinnya ly’e Kkanisa lyakakasibwa aba Presbyterian, Methodist ne Kkanisa z’aba Congregationals mu Canada libeere "The United Church of Canada."
Kijja kubeera nkola ya United Church okulungamya omutima gw’obwegassi nga kisuubirwa nti omutima guno, mu dda, guliyaamba okulaga enkolagana eno okubuna Eggwanga lyonna.
Ffe, abakiise mu Kkanisa z’aba Presbyterian, Methodist, ne Congregationals, tulazaanya enkola y’Ekikristaayo ey’awamu muffe. Mu kukola kino, tuziimba ku musiingi ogwalekebwaawo abatume n’abalaanzi; Yesu Kristo Omutwe gw’Ekkanisa. Tukkaatiriza enzikiriza yaffe mu byawaandiikibwa mu Ndagaano empya n’enkadde ng’ensibuko y’enzikiriza yaffe mu Bukristaayo. Twatula enjigiriza ya Credo ey’Ekkanisa eyasooka. Tussa e kitiibwa mu nsonga ez’Evanjiri ey’ebiseera bya Reformation, nga bwezateekebwaawo aba Presbyterian Church eya Canada, Congregational Union eya Ontario ne Quebec, neb a Methodist. Twanjula ekirangiriro kino, mu bufuunze, ng’enzikiriza yaffe ey’awamu, gyetwanjula eri abantu ng’egoberera ebyawaandiikibwa ebitukuvu.
Tukkiriza mu Katonda omu; Omulamu, ataggwaawo, atakyuuka mu kubeerawo kwe ne mu butuukirivu bwe. Mukama waffe ajudde okwagala, amazima, asinga e kitiibwa mu butuukirivu, atasangika mu magezi, ajudde e kisa n’okulumirirwa, ajudde ebirungi n’amazima. Tumusiinza awamu mu Trinita, Kitaffe, Mwana ne Mwoyo Mutuukirivu, Abasatu mu Omu, abeenkanya amaanyi n’ekitiibwa.
Tukkiriza nti Katonda yeyoleka mu buttoned, mu byafaayo ne mu mutima gw’omuntu era eyasiima okweyolekera eri abantu ng’ayita mu balaanzi abayambibwaako Mwoyo mutukuvu. Era yeyoleka ne mu Yesu kristo, Kigambo eyefuula Omuntu, mu kittibwa kya Katonda Patri era mu butonde bwe. Tufuna Endagaano empya n’enkadde ezaweebwa Katonda nga zijjude enfuga ey’okukkiriza n’obulamu, ezirimu okubikulirwa kw’enneema za KatondaA, era n’obujulizi bwa Kristo.
Tukkiriza nti entegeka ya Katonda etwaalirwa wamu nti obulokozi bw’omuntu tebugyibwaawo, era Katonda ssi muwandiisi wa kibi, naye engabirira ye ekuunga ebintu byonna mu kutuukiriza e kyeyamo kye okulaga e kitiibwa kye.
Tukkiriza nti Katonda ye Mutonzi era alabirira buli kimu; era asukulumye byonna. Yatonda omuntu mu kumufaanana, akungaana naye, nga wa ddembe okuloonda ekirungi ku kibi, ng’era obuvunaanyizibwa buli eri oy’Omutonzi, era Mukama.
Tukkiriza nti bajjajjaffe abasooka, nga bakemeddwa, baloonda e kibi nebava ku Katonda era ne basiingibwa amaanyi ga Sitaani. E kiboonerezo kyaali kya kufa; era olw’ensoonga eyokujeema kuno, abantu bonna bazaalibwa n’ekibi, tumenye etteeka lya Katonda era teri n’omu alokoka nga talina nneema ya Katonda.
Tukkiriza nti mu kwagala okuungi, Katonda yawaayo Omwana we Omu yekka okubeera Omulokozi w’abonoonyi; era ne mu Vanjiri agabirira obulokozi bwe eri abantu bonna. Tukkiriza nate nti Katonda mu kwagala kwe okuyitiridde yawa Mutabani we abantu abayitirivu abalondeddwa mu Kristo mu butuukirivu, mu buweereza, n’obulokozi.
Tukkiriza mu Mukama waffe Yesu Kristo, mwetuyita yekka okutuuka ewa Katonda. Era ku lwaffe n’obulokozi bwaffe yafuuka Omuntu, ku lwa Mwoyo Mutuukirivu, nazaalibwa Bikira Maria nga talina kibi. Muffe, ayolesa Katonda mu Kigambo kye ne Mwoyo; n’amanyisa etteeka lya Katonda. Ku lw’obununuzi bwaffe, yatuukiriza obutuukirivu bwonna, ne yewaayo nga sadaaka ey’a nammaddala ku musaalaba, okutuukiriza amazima, n’okusasulira ebibi by’ensi yonna. Yazuukira mu bafu naalinnya mu Ggulu gyayima okutuwolereza. Mu mitima gy’abakkiriza abeeramu; waggulu waffe atufuga; eri ye yekka tuwa okwagala, okugondera n’okusiinza ye ng’Omulaanzi, Omusuumba era Kabaka.
Tukkiriza mu Mwoyo Omutukuvu, Mukama awa obulamu asibuka mu Kitaffe n’Omwana, atambulira mu mitima gy’abantu okubawabula n’okubawugula ekibi ate era n’okubakunga okukola ebirungi. Mu ye, Katonda mwetegefu okuwa buli amusaba. Tukkiriza nti yayogerera mu balaanzi okumanyisa amazima eri abantu okulokoka; era nga ayita mu Mulokozi, yatumibwa okuvunaana e kibi, okutangaaza ebirowoozo by’abantu mu kumanya Kristo n’okubawaliriza okugondera e Vanjiri. Era abeera mu Kkanisa, nga asigala mu buli mukkiriza nga omwoyo gw’amazima, amaanyi, obutuukirivu, n’okwagala.
Tukkiriza mu kwezza obuggya mu Yesu Kristo ng’ayita mu Mwoyo wa Katonda agaba e kitone ky’obulamu n’enkola Ye ng’akozesa e mikutu egya bulijjo mu mazima g’e Kigambo kye okutuukiriza empeenda z’obutonde bw’omuntu.
Tukkiriza nti okukkiriza mu Kristo kituviiramu enneema y’okulokoka nga tumwaniriza muffe, tumwesiga era tuwummulira mu Ye ku nsonga z’obulokozi zayisa mu Vanjiri, era nti obulokozi buno bujja n’okwenenya; nti bwe twenenya ne twewala e kibi tussah enkola mu kugondera Katonda.
Tukkiriza nti Katonda, nga tumugondera n’okumanya Sadaaka ya Kristo, asonyiwa abamweyuna ne bamukkiriza nga Kabona era Omulokozi. Mweekyo, Katonda abaaniriza n’abafuula abaana ab’ensikirano ey’enkalakalira.
Tukkiriza nti abo abezza obuggya, bakula mu nfaanana ya Kristo nga beeyuna eri Ye, mu kubeerawo kwa Mwoyo, n’okugondera amazima nti; Obulamu obutuukirivu kye kibala n’obujulizi bw’obulokozi. Bti era essuubi ly’omukkiriza liva ku nneema ya Katonda. Mu kino tweyongera okukula n’okukakasa okwagala kwa Katonda okuli muffe.
Tukkiriza nti tuwalirizibwa okusembera eri Katonda, Kitaffe mu Ggulu mu Linnya ly’Omwana we Yesu Kristo, ne ku lwaffe ne ku lw’abalala nga tumweyanjulira okuva ku ntobo y’emitima gyaffe ng’abaana be. Tumuwa e kitiibwa ekisaanira Erinnya Lye nga tumusaba e kitiibwa kye kyeyoloke mu nsi nga bwe kiri mu Ggulu, nga twenenya e bibi tumusaba e byetaago by’obulamu obw’omunsi n’obw’emirembe egiriggya. Tukkiriza nti yadde buli ssaala ewerekerwa okuwolereza kwa Mwoyo Mutukuvu, Katonda atuwa bye twetaaga ng’ayita mu magezi ag’enjawulo n’obuggaga bw’enneema n’e kisa kya Yesu Kristo.
Tukkiriza mu mpisa y’etteeka lya Katonda ng’ayita mu Mateeka Ekkumi agajulirwa abalaanzi mu nsomesa n’enjigiriza za Yesu Kristo nti lye tteeka ery’amazima n’obwenkanya. Tukkiriza nti Katonda asuubira buli muntu okweyisa mu bwesiimbu, okwagala e kisa n’okutambulira mu Ye; nti era mu ekyo kyokka mwetuyita okwolesa Obwakabaka bwa Katonda.
Tusaakaanya e KKanisa emu e Nkatoliki wawamu n’ekibinja ky’abatuukirivu aba buli myaaka n’ensi, nga bagatiddwa ne Mwoyo Mutuukirivu ne Yesu mu Kommunion y’emu. Tukkiriza nti, mu kusiima kwa Katonda, KKanisa ye yakubaawo mu nkolagana y’obwa sseruganda ngerimu abo abamukkiriza era abamugondera n’abaana baabwe abalala ababatiza okumisiinza, okutuukiriza amasakramentu, okujjumbira obutuukirivu n’okubunyu e Vanjiri wonna mu Yesu Kristo, Kabona era Omulokozi.
Twatula amasakramentu abiri, okubatiza n’ekyeggulo kya Mukama waffe, agateekebwaawo Yesu ng’obubonero n’ebyaapa ez’omukago ogwatongozebwa omusaayi gwe ogw’omuweendo, ku lw’ekisaakye, akola muffe, atwongera amaanyi ,mu ku mukkiririzaamu; ekitwawula ku balala.
2.16.1 Okubatiza okw’amazzi mu Linnya lya Kitaffe, n’Omwana ne Mwoyo Mutukuvu ly’essakramentu eritugatta ne likakasa mu Kristo n’okutwa omwagaanya mu mikisa ky’endagaano empya. Abaliindirira obubatize obutuufu be bakkiriza, n’abaana abato nga bayanjuddwa bazadde baabwe mu nzikiriza y’ekikristaayo. Abazadde bano balina okutegeka abaana bano mu ngeri ebagunjula mu neeyisa n’enkola ya Mwoyo Mutuukirivu basobole okufuna emigaso gy’esakramentu lino n’okugitegeera obulungi. Kkanisa erina obuvunaanyizibwa okulba nti eyaamba mu ngunjula eno.
2.16.2 E Kyeggulo Ky’Omukama ly’esakramentu lya Kommunio ne Kristo ngaali n’abantu be. Mu lino mwe muli okumenya omugaati n’okunya e vviini okujjukira Yesu nga Saddaaka ku musaalaba. Abamufuna mu kukkiriza, balya omubiri n’omusaayi gwe okubakusa, okubagumya n’okubakuza mu kisa. Bonna baanirizibwa ku ky’eggulo abo abaatula okukkiriza mu Yesu era abagondera amateeka ge.
Tukkiriza nti Yesu Kristo ye Kabona w’Eklezia. Era atonzeewo embunya y’Evanjiri, okukuza amasakramentu, obusumba, enjigiriza, n’obuweereza. Akuunga abantu bonna (Abasajja n’abakazi) okwenyigira mu mirimu gino, era nti e Kkanisa ng’eyambibwa Mwoyo Mutukuvu, eronda abo baayise era ne bakakasibwa ku mirimu gino.
Tukkiriza nti Kabona era Omukulembeze w’e Kkanisa ye Yesu Kristo. Okusiinza, okusomesa, empisa n’enfuga byonna birina okuba nga bigendera ku mutindo gwe nga bwasiimye mu Bantu abalonde. Yadde Kkanisa eyinza okuba n’abantu abatasaanidde, nga ffenna bwe tusobya, abakkiriza tebalina kweteekamu enjawukana kubanga Katonda y’agabira eri abo bonna abakowoola erinnya lya Yesu Kristo.
Tukkiriza nti walibaawo okuzuukira kw’abaafa; abatuukirivu n’abatali batuukirivu mu maanyi ga Katonda alijja okulamula abalamu n’abafu. Abo abaliba tebeenenyeza baligenda mu kibonerezo ekitaggwaawo ate abo abatuukiridde balifuna obulamu obutaggwaawo.
Tukkiriza nti obuvunaanyizibwa bwaffe ng’abatume era abaweereza ba Kristo okubunya obwakabaka bwe, okukola ebirungi eri bannaffe, okusiinza mu lwaatu ne mu biseera ebya kinoomu, okulongoosaanga olunaku lwa Katonda, okukuuma obutukuvu bw’obufumbo n’ekika, okuwanirira obuyiinza bw’eggwanga, n’okubeera mu mazima, obutuukirivu n’obwesiimbu kwoleka Yesu Kristo muffe. Tujjaganya mu kigambo kya Yesu, nga tuwagira okumubunya mu nsi yonna ; nga tukkaatiriza nti Katonda ali mu Kristo okuzza obuggya ensi eyali ezaaye nti era ajja kulokola buli muntu n’okumanyisa amazima ge. Tukakasa mu kukkiriza nti nga akozesa amaanyi ge n’ekisa, abalabe be baliwangulwa, n’obwakabaka bw’ensi bulifuuka Obwakabaka bwa Katonda waffe ne Kristo we.


text:
Trouble reading this page? See our help page!
Ekyaapa kino , ke kabonero akakulu aka United Church eya Canada, akateekebwa ku buli kiwandiiko, okusiigibwa, okukuba satifikeeti, ne layiseensi ez’amasakramentu. Kyatondebwa Rev. Dr. Victor T. Mooney ( Omuwanika wa United Church), era nekitongozebwa mu lukungaana olw’ekkumi n’olumu lwe baayita General Council mu 1944.
* See the Guidelines for Use if you are interested in using this image.
Eri Abakkiriza mu Kkanisa yaffe, e kyaapa kino kya mugaso nnyo mu byafaayo; era ne mu kutujjukiza eby’omwoyo. Endabika yaakyo eva mu kifaananyi kya kyenyanja: akabonero k’abakkiriza abatusooka. Ebigambo “Yesu Kristo, Mwana wa Katonda, Omununuzi” biva mu kigambo e KiGereeki ekitegeeza e Kyenyanja.
Ekyaapa kino kyakolebwa mu kwefaanaanyiriza Omusaalaba gw’Omutukuvu Andrea nga mulimu enyukuta X mu nsonda zaagwo nnya. X wakati, ke kabonero akalaga Kristo. Endala essatu zikikirira enkungaana ssatu; Congregational, Methodist, ne Presbyterian-abegatta okufuuka United Church eya Canada mu mwaka 1925.
Ebigambo mu lu Latini: ut omnes unum sint, ebyetooledde obubonero ku kyaapa, bitegeeza “Nti bonna babeere omu”; era byaava mu Yohanna 17:21. Bitujukiza nti tuli bagatte ate era e Kkanisa egatta.
Mu 1980, kyayisibwa nti United Church of Canada mu lulimi Olufaransa kyongezebweeko ku kyaapa nti: L’Eglise Unie du Canada.


text:
Bya Ali Wasswa
ATAAKULABA y'akugaya! Enjogera eno etuukira bulungi ku kirombe ky'e Kilembe e Kasese nga kiri kirommita 10 okuva mu kibuga Kasese.
Ekibuga Kasese kyatandikibwa Abazungu abaali batandise okusimayo ekikomo mu 1953 nga kino kyavaako okukola oluguddo lw'eggaali y'omukka, ekisawe ky'ennyonyi e Nyakasanga mu Kasese n'amasannyalaze agaavanga mu kirombe, eddwaaliro ekibuga Kilembe ne kibaamu obulamu.
Kino kyawaliriza kkampuni z'amafuta nga Caltex, Shell BP, Total ne Esso nazo okusimbayo amakanda. Okusima ekikomo kwakoma ku mulembe gwa Amin bwe yagoba Abayindi ate Abazungu ne bamusibira ekikookolo ne watabaawo muntu yenna yaddamu kwentantala kuzuukusa kirombe kino.
Fakitole gye batandise okuggyamu sikulaapu
Kati bw'otuuka e Kilmbe olabira ddala nti singa sipiidi kwe kyali kikulira ne ssente gavumenti ze yassaamu tufiiriddwa nnyo. Mu kiseera kino kino Kilembe yandibadde wa makolero era nga kibuga ekivugany Kampala mu bintu bingi.
Ekirombe kino kirina amayumba agasoba mu 600 nga kuno kuliko ag'abo bamaneja nga bano balina n'ebbaala yaabwe.
Endala z'ezo ez'abo abaddirira abakulu era nga zigendera mu mitendera bwe giti okutuuka ku bapoota. Abamu ku bakyaliwo kati nga baakolerako e Kilembe, bagamba nti, gavumenti mu kiseera ekyo yassa ssente nnyinyi mu kifo kino era nga kino teweetaaga kukikulaga kubang n'ebifulukwa by'ennyumba ebiriwo kati byeyogerera.
Semei Muhindo ng'ono yakolerako mu kirombe kino, agamba nti, "Twalina ebyuma ebyakubanga ennyimba nga twabikazaako lya 'Wambuuza' olw'oluyimba lwa Firidah Ssonko kyokka ng'ebyuma bino byayitibwang Jukebox. Bamalaaya baali bangi nga bava e Kampala, Nairobi ne Rwanda okujja okufuna ssente kubanga twazirinanga.
Nze nalaba ku bamalaaya Abazungu abaavanga e Mombasa. Ebbaala zaali nnya nga buli emu etuulwamu abo abateekeddwa okugibeeramu okusinziira ku kifo ky'olina mu kirombe.
Banka eyasooka e Kasese yali Kilembe nga eyitibwa UCB kati yafuulibwa Stanbic Bank. Mu kifo kye kimu we waali ne ofiisi egaba visa ekutwala e Bungereza ate nga ne tikiti y'ennyonyi ekufulumya eggwanga egulibwa wano nga teweetaaga kujja Kampala. Olwafunanga visa ne tikiti ng'ogenda butereevu ku kisaawe e Nyakasanga n'olinnya ennyonyi n'ekusuula e Ntebe n'ofuluma eggwanga.
Kati ekyasigala e Kilombe ly'eddwaaliro lya Kirembe Hospital eryatandikibwawo okujjanjaba abalombe."
Nga tugenda okuweza emyaka 50 nga twefuga, omusomi wange bw'otuuka Kilembe ennyumba musulamu bukerebwe n'emmes. Fakitole bagimenya okufuna sikulaapu.
Empuku egenda mu ttaka gye baasimanga ekikomo nabbubi yagifuula mbuga ye kukwatirawo nsowera. Obuyumba obulala obutannaba kuwomoggoka waliwo ababusulamu naye teboogera laandiroodi waabwe. Kyokka nategeezeddwa nti enju zino ziri wakati 20,000/- ne 100,000/- okusinziira ku mbeera yaayo. Amazzi ge bakozesa gava mu mugga Nyamwamba naye tegabaamu ddagala. Akatale akaali ak'omulembe ADF yakakuba mu 2001 tekazzibwangawo.
Sitoowa nayo yafuuka kifulukwa.
Bw'otunuulira embeera eri e Kilembe, weebuuza oba omuzimu ogutawaanya Kilembe tegugenda kulumba Hoima eyazuuliddwa amafuta. Mu kiseera kino enguudo zikoleddwa e Hoima, abantu baguzeeyo ettaka ate ne ssente eziteereddwaayo okulongoosa embeera y'ekitundu abantu baayo bali mu ssanyu nga balaba ekibuga ekisuubize era ekirindiriddwa kituuse mu kitundu kyabwe.
Ennyumba zino kati waliwo abaziggyamu ssente.
Dr. Wefula Edward akulira eddwaaliro lya Kilembe, agamba nti, balina ensimbi ntono ate n'eddagala eriva mu gavumenti ttono.


text:
Kampala
Abazungu abaakwatiddwa. Ekif: Ali Kizza
Bya Eria Luyimbazi
POLIISI eyazizza amaka g'Abazungu abaakwatiddwa nga bamenya ekyuma kya ATM n'ezuula ebimu ku byuma bye beeyambisa mu kubba ssente mu bbanka.
Omwogezi wa poliisi mu Kampala n'emirirwano Ibin Ssenkumbi agambye nti poliisi yagenze e Naalya mu Binyonyi Village Abazungu okuli; Anton Dimitrov, Milen Kirilov Adrian Dinotrov ne Ivan Tachev gye basula n'esangayo ebyuma Abazungu bye babadde beeyambisa okutataaganya ebyuma bya ATM olwo ne banyaga ssente.
Yagambye nti ebimu ku byuma bye baazudde kuliko sipanda, obusumeeni, ebyuma ebirala bye beeyambisa okusoma bwiino akwata ku kaadi z'abantu ne balyoka banyaga ssente ku byuma bya ATM.
Yategezezza nti mu kwaza ennyumba poliisi yazuudde densite ze baafuna okuva ku LC y'ekitundu kino okulaga nti bafuuse batuuze.
Yagasseko nti abasajja bano baasooka kukwatibwa mu ggwanga ly'e Kenya ne batwalibwa mu kkooti y'e Kibera ng'eno beenyingira mu bubbi obwekikula kye kimu. Kyokka kkooti y'e Kenya yabata oluvannyuma lw'okulemwa okufuna omuntu amanyi olulimu lwabwe era nga kano ke kakodyo ke batandise okukozesa.
Ssenkumbi ng'alaga ebimu ku byuma ebyasangiddwa mu nnyumba y'Abazungu enzaalwa y'e Bulgaria ababadde bapangisa e Naalya. Ekif: Eria Luyimbazi
ENGERI GYE BABADDE BABBAMU SSENTE
Obuuma obubiri bwe babbisa akamu bakasiba awafulumira ssente era kano kaliko akuuma akacankalanya kkamera za banka obutabalaba. Baakasibako eryanda ly’essimu erikawa omuliro era kaliko ne kaadi entono ennyo etereka ebyama okuva ku kaadi y’omuntu yenna ateekamu kaadi ye era eno y’engeri gye bafunamu nnamba z’abantu ez’ekyama.
Akuuma ak’okubiri bakasiba awayingira kaadi era nako okukasibako bamala kuggyawo aka banka ne balyoka bateekawo akaabwe. Kano ke kasoma ebyama ebiri ku kaadi y’omuntu akozesa ATM olwo ne kasindika ku kali ke basiba wansi awafulumira ssente ne kabitereka.
Bwe bamala okusibako obuuma bwabwe bagenda era bwe wayita ekiseera bakomawo ne babusumululako ne babutwala mu kompyuta zaabwe ne bafuna ebyama by’abantu. Bwe bamala bakola kaadi ezaabwe ze beeyambisa okuggyayo ssente ku akawunti z’abantu be bafunyeko ebyama by’akawunti zaabwe.
Ebirala ku Bazungu ababbi....
Abazungu ababbi babakutte - Babadde bamenya kyuma kya ATM


text:
Empapula eziriko enyunzi ezigguka ku Rwasha
Zino z'empapula eziriko enyunzi ezigguka ku Rwasha:Laga (50 ezikulembera | 50 eziddako) (20 | 50 | 100 | 250 | 500).
- Finilandi (← Empapula eziriko enyunzi ezigguka ku luno)
- Napooleon Bonapat (← Empapula eziriko enyunzi ezigguka ku luno)
- Bupoolo (← Empapula eziriko enyunzi ezigguka ku luno)
- Template:Bulaaya (← Empapula eziriko enyunzi ezigguka ku luno)
- Bulaaya (← Empapula eziriko enyunzi ezigguka ku luno)
- Lithueenia (← Empapula eziriko enyunzi ezigguka ku luno)
- Saratov (← Empapula eziriko enyunzi ezigguka ku luno)
- Paltoga (← Empapula eziriko enyunzi ezigguka ku luno)
- Moosko (← Empapula eziriko enyunzi ezigguka ku luno)


text:
Kampala
SSEBO BUKEDDE, Bannayuganda bangi balina ensobi ze bakola kyokka nga balowooza bakola kya maanyi.
Mu kutondebwa buli muntu Katonda yamukola bubwe wabula ng’asobola okwetuusaako byonna by’ayagala okusinziira ku kikula kye. Naye abantu abamu bamanyi okusosola abo abaliko obulemu ku mibiri ate ne bakibalaga ekiyisa obubi.
Kye beerabira nti, nabo kisoboka obudde bwonna okugwa ku kabenje oba okulwala n’ofufunyala n’okusinga oyo gw’oyisaamu emimwa oba gw’ososola. Bwe kituuka ku muntu aliko obulemu okubeera
ng’afumbirwa oba okuwasa omuntu atwalibwa okuba omulamu kisukka, kuba abantu bangi boogereza oyo asazeewo okubeera nabo obutakikola kuba baba ng’abazzizza omusango.
Ndowooza buli muntu atondebwa mu kifaananyi kya Katonda era alina okuweebwa ekitiibwa ekimusaanidde n’obutamuyisaamu maaso kuba tomanya mu bulema bwe ky’asobola kukola nga ggwe tokisobola.
Julius Mugenyi, Kaleerwe


text:
Ssembabule
Bya HANIFA NAMUWONGE
Nammande ng’alaga ekiwundu ku kabina.
POLIISI e Ssembabule ekutte omukazi agambibwa okukuba omwana, ow’oluganda lwa bba n’avunda akabina.
Grace Nasiyo omusomesa wa pulayimale yakwatiddwa nga kigambibwa nti atulugunya Joan Nammande.
Baliraanwa ba Nasiyo ab’omu Market Zooni mu kabuge k’e Sembabule be baatemezza ku poliisi oluvannyuma lw’okulaba Nammande ng’atambula awenyera ne bategeeza nti kojja we ne mukazi we bamukuba buli kiro.
Olwasembyeeyo baamukubye olw’okutta amata bwe yagayiyeemu butto mu butanwa. Wabula Nasiyo bwe yatuusiddwa ku poliisi yagambye nti bba, Wilberforce Mwesigwa y’asinga okutulugunya omwana.
Nammande (8) nga muyizi mu nnasale ya Sembabule Standard Infant, kojja we Mwesigwa yamuggya wa nnyina mu bitundu by’e Lyantonde amuyambeko mu kumuweerera. Yagambye poliisi nti bamukubisa muggo ogulunda ente era ekiwundu kye yafuna ku kabina babadde bayiwako vvu.
Aduumira poliisi y’e Sembabule, Abdallah Kitimbo yagambye nti banoonya Mwesigwa eyadduse avunaanibwe ne Nasiyo.


text:
NAMULEME n'owa booda nga bamaze okweggyawo Ziraba ne mwannyina baasigala beekulisa olumbe lwa nnaganga nnyaabula!
'Eryo eggwala nze nalirabirawo nga teririimu katoola kubanga omuntu omuntu ategeera tosobola kukyalira musajja gw'osuubira kufumbirwa n'ogenda n'ebifanaanyi bya baganzibo, awo wennamanyira nti ekyo kimongwa" Nakijoba ajolonze.
Ko Ziraba, " Bwe twagenda e Namugongo nze namulabang'omuntu ow'obuvunaanyizibwa ate bwe yantegeeza nti kitaawe musomesa ne nnyongera okussaamu obwesige wabula nga bwe baalugera nti embwa enjizzi ezaala enkolya baali batuufu kuba Namuleme nkolya yennyini".
Kw'olwo lwennyini Nakijoba ne mwannyina baba bakyayimiridde ku kkubo akawungeezi, booda eyatwala Namuleme n'emuyisaawo ng'emuzzaayo ewaabwe ku ludda lw'e Kasaala. Baayitawo nga bagenda baseka kyokka olw'obudde obwali bumaze okuzimeera, tebaamanya nti bayise ku bantu.
Ku Ssande eyaddako e Kasana ku Lutikko waaliyo omukolo gw'olunaku lw'abafumbo. Abakristu okuva mu bitundu eby'enjawulo baakung'aana nga bazze okutendereza n'abafumbo okuddamu okukuba ebiragaano byabwe. Nga bulijjo Ziraba yabukeereza nkokola n'agenda ku Ekelezia okusinza Omutonzi.
Mu bangi abaaliyo ku lunaku luno mwe mwali ne Namuleme ne mukuluwe. Ziraba we yali atudde mu emu ku weema ezaali mu luggya yali asobola bulungi okubalengera.
Missa ng'ewedde abafumbo baasimba lwa ennyiriri okugenda mu kifo ekyali kibategekeddwa mu ngeri ey'enjawulo okujagulizaawo olunaku lwabwe. Ziraba gye yakuba amaaso nga Namuleme ono ali mu nnyiriri akumba ne mukazi munne mu mbiriizi.
Yali ayambadde ggomesi ey'ebimuli ebya kyenvu n'ebyeru ng'olubuto luyiseemu. Musajjawo kyamwewuunyisa okulaba ng'omuntu atali mufumbo mutongole akumbira mu nnyiriri z'abafumbo.
Okusaba nga kugenda mu maaso omukulembeze w'abafumbo mu ssaza ly'e Kasana/Luweero yategeeza nga bwe waaliwo abalenzi n'abawala abaali bamutuukiridde nga banoonya ababeezi era n'abasaba basitukeko babalabe. Mu bano mwe mwali n'enfuuzi abataliiko bazadde baabwe.
Ziraba yabatunuulira nkaliriza n'afunamu gwe yeegwanyiza. Enkeera yawulugumya ssimu ewa mwannyina ajje babyogereko era mu kiseera kye kimu n'akubira ne Ssaabafumbo ssimu ng'amutegeeza ku nsonga eno.
Nakijoba yasitukiramu nga eyatega ogw'ekyayi era mu kutuuka ku woteeri Ziraba gy'akolera, yasanga ne Ssaabafumbo mutaka. Yajja n'ebifaananyi by'abawala bina nga ku bano Ziraba kwe yalina okulonda gw'anaakyalira. Nakijoba ne mwannyina baalondako alabika obulungi.
Wabula Ssabafumbio yakabatema ntiyali nfuuzi nga kati mutunzi wa kyalani. Eyalina diguli nga ffeesi si ya mulembe. Wano we waali okusika omugwa nga Nakijoba afi ira ku nfuuzi agenda na wa diguli ate bazadde be bagagga. Ani anaasinga munne Ziraba oba mwannyina?
Ebyaddako birinde wiiki ejja


text:
OMUKOLO gw’okwanjula nga guwedde Ziraba yeemulula mpola n’agenda ku mmotoka mwe yali aggyidde teyasiibula nga n’obudde butandise okuzimeera.
Namutebi yalabika ng’amumagamaga ng’alinga aliko kye yali ayagala okumugamba era yalwawo okukimanya nti munneewe yamuleseewo dda. Kitaawe yali tamanyanga nti ebintu byamwononekera dda kasita yafuna olubuto mu musajja omulala.
Ekirowoozo kya munywanyi wa Ziraba ku kuwasa omu ku baganda ba Namutebi yakyanukula bwati, “Bbulaza ekirowoozo kyo kirungi naye eby’okuwasa nkyabyesonyiye”.
Kumbe omunywanyi teyakimanya nti Ziraba yalina ekisubi ku liiso olw’ebyo ebyaliwo wakati we ne Namutebi. Ziraba yali akyasibidde ku magezi ga mwannyina ag’okugenda ku muganga era ng’ebbanga lyonna yali amulindirira amutuseeko amawulire okuva ew’omusawo.
Lumu Nakijoba aba awuliriza leediyo kwe kuwulira omusawo eyeeranga, “Ndi wano kavumulira ndwadde, ebizimba mu lubuto, enseke z’abakyala ezizibikidde, abasajja abanoonya abakazi ab’okuwasa na’abanoonya abasajja n’ebirala. Mu wiiki emu obeera ofunye ky’oyagala. Abanjagala munsange Kiwenda mmubuuze muva Buluuli”
Nakijoba bino olwamugwa mu matu n’asitukiramu okugenda e Kiwenda ekyesuddeko okuva e Ziroobwe era omusawo yamusangawo.
Yali atimbaganye embugo ng’ayambadde ekisaagaanda ky’ensimbi eng’anda nga ku mabbali waliwo ekyoto mwe yayiwanga olussennyente olwayisimuzanga abaliwo.
Omusawo olwatunula ku Nakijoba n’amusopmera amateeka, ‘saagala muntu yenna yeenaanise mpeta wadde eky’omubulago ababirina mubiggyeko ate abakyala mwebikke ku mitwe.
Abalina enjala enkulu nabo sibaagala mu ssabo lyange’. “Jjaaja ky’atayagala kulabirako ddala ye ssappuli n’akakuufu okuli omuisaalaba ebyo birina kusigala ku mulyango’ ayongedde ku biragiro.
Nakijoba nga bamaze okumusomera amateeka g’essabo yalina kufuluma kubanga kumpi buli kimu yakirina. Bwe yafuluma essabo teyadda n’agenda ng’asalinkiriza mu bitooke ppaka lwe yabulirayo n’agenda ng’atolotooma. Ziraba bwe yalinda mwannyina nga tamulaba kwe kwessa mu ddene agende e Ziroobwe.
Mwannyina yasanga agenze kusaba era yakomawo ssaawa 5.00 n’asanga mwannyina ng’akonkomalidde ku muggalo. Nakijoba yasookera ku kumunyumiza ebyamutuseeko ng’agenze ew’omusawo.
‘Mwana wa taata oli si musawo ndowooza mufere kuba alekerera okukola ku kikututte n’atandika okweronda. Oyo tumwerabire”
Ko Ziraba, “Abo abasawo abeeranga bwe batyo tofaayo baaba byonna tujja kubiyitako”. Eby’omuganga bikyagaanyi.
Kiki ekyaddirira?
Birinde wiiki ejja.


text:
Kampala
NNINA emyaka 50 ate mukazi wange wa 32. Omukazi ono ansobedde takyampuliriza nga bwe gwali nga twakalabagana. Bw’aba anaatambula, tang’amba ate bwe tubeera embi naddala ku mikolo tayagala kuvaayo nga bukyali. Mpa ku magezi.
ENJAWULO mu myaka gyammwe nnene nnyo era kibeera kizibu ebirowoozo byammwe okukwatagana. Mukazi wo akyali mu myaka egicakala ate nga ggwe emyaka gyo gya muntu ayagala okubeera awaka n’okuwummulamu. Ogambye bwati sibwe yali nga mwakalabagana. Kino kizzeewo kubanga akumanyidde sso nga luli yali akyakweguya. Mwembi mulina okuyigang’ana lwe mujja okusobola okumalako n’obufumbo bwammwe.


text:
Kampala
SSENGA, obusajja bwange butono nnyo ate bwe nneemazisa mmala eddakiika ntono nga nnatuuse dda ku ntikko. Ssenga nnina kizibu ki?
OBUSAJJA okubeera obutono si kizibu kya maanyi nnyo naddala bw’oba omanyi obukodyo bw’okubukozesaamu. Abasajja abalina ekizibu kino basinga kukaluubirirwa nga bagenda okwegatta ne bakyala baabwe nga balowooza nti tebasobola kubamatiza, ekintu ekitali kituufu.
Bw’oba omanyi okwecangira obulungi mu kisaawe ng’osamba omupiira kitegeeza osobola bulungi okumatiza mukyala wo. Kale mwana wange kino tekisaanye kukumalako mirembe.


text:
Kampala
omukyala nga ayonsa omwana.
Bya RUTH NAZZIWA
OKUYONSA omwana kikulu eri omuzadde n’omwana kuba amabeere lye ddagala erisinga obukulu omwana ly’asooka okufuna okuziyiza endwadde ezandimulumbye. Wabula kyennyamiza nti abazadde abasinga naddala abakyala abakola tebakyajjumbira kuyonsa ekivuddeko abaana bangi okulumbibwa endwadde ez’enjawulo omuli n’ez’olukonvuba.
Okuva nga August 1 okutuuka nga August 7, 2012 nnaku za kubunyisa kaweefube w’okusaasaanya enjiri w’ebirungi ebiri mu kuyonsa abaana mu nsi yonna, nga ne wano mu Uganda twatandise. Dr. Florence Nalubowa, omusawo w’abaana nga mukugu mu kujjanjabisa emmere mu Breast feeding Clinic e Mulago agamba nti mu mwaka afuna abakyala abayonsa abasoba mu 15,000 wabula nga bangi ku bo tebamanyi ngeri ya kuyonsa baana na ddi lwe balina okuyonsa wamu n’endiisa. Anyonyola nti, akizude nti abamu bakaluubirizibwa okuyonsa olw’obutamanya bwe bateeka baana ku bbeere naddala abazadde abato n’abaana ne bakaluubirizibwa okuyonka ekivaako bombi omwana ne nnyina okwetamwa ne babivaako ekikosa obulamu bw’omwana. Engeri gy’oteeka omwana ku bbeere y’emuyamba okuyonka obulungi kuba bwatatereera akalubirizibwa okusika ennywanto n’okumira ekimulemesa okukkuta.
Okuteeka omwana ku bbeere
Omusawo agamba nti, omwana omuwere mugalamize ku mukono gwo ogwa kkono ng’ogenda okumuyonsa. Bw’omaliriza kakasa nti oteeka olubuto lwe ku ludda olwa kkono ku lulwo era ng’asobola okukutunuulira mu maaso n’okukwatamu ng’azannya n’okukunyumiza.
Bw’omala okumutereeza obulungi, muteeke ennywanto mu kamwa ng’engalo yo ensajja ekutte ku bbeere waggulu n’endala nga ziri wansi mu kikula ky’ennukuta ‘C’ Weewale okukwata ebbeere nga makansi oba ng’afuuwa sigala kuba engalo zinyigiriza emikutu egitambuza amabeere naddala ogwa waggulu ne wansi w’ebbeere ne gatafuluma bulungi Omwana bw’aba ayonka bulungi, mulinde yeggye yekka ku bbeere ate omuzze ku ddala. Kino kimuyamba okukkuta obulungi era bw’aba avuddeko muteeke ku kibegabega aveemu empewo aleme kubooga.
Bw’owulira obulumi ng’oyonsa, sooka osikemu ebbeere mpolampola oluvannyuma olizzeemu. Agamba nti, amabeereokubula oba okukendeera kiva ku ngeri gy’oyonsaamu. Gy’okoma okuyonsa obulungi era ennyo n’obungi bw’amabeere agakolebwa okweyongera. Amabeere gakolebwa bwongo, waakiri yonsa omwana wakati w’emirundi munaana ne 12, naddala ekiro kuba mu budde buno obwongo buba buteefu ate ng’omwana akuli kumpi ekimuyamba okuyonka obulungi.
Omuzadde akola, kamula amabeere ogatereke mu fi rigi oba mu kifo ekirimu ebbugumu erisaanidde nga mu kabada. Olina okulaba nti ebintu oba eccupa mw’otereka amata biyonjo. Buli lw’oba ogenda okuwa omwana amata, sooka onaabe mu ngalo olyoke okwate ku bintu bye, okwewala endwadde eziva ku bujama. Teeka obukopo bwe oba eccupa mu mazzi agabuguma oba agookya okutta obuwuka. Oluvannyuma teekamu amata okumala akaseera gafunemu ekisuususu omuwe.
Okukamula amabeere
Teeka ekibatu waggulu w’ebbeere n’ekirala wansi waalyo okamulire mu kakopo akayonjo. Oba nyiga waggulu w’ennywanto okutuusa lw’olaba nga gamala omuwe. Omwana omuwere oyinza okumugabirira ng’okozesa ekigiiko ate okuva ku myezi
EMIGASO EGIRI MU KUYONSA
Okuyonsa kuyamba yamba omwana okumanya akasu ka nnyina n’okutondawo omukwano wakati waabwe. amata agasooka (aga kyenvu) galimu ebiriisa byonna ebiyamba okuzimba obwerinzi bw’omubiri gw’omwana ekiziyiza endwadde eziyinza okumulumba naddala ez’amawuggwe naddala ekifuba, ssennyiga, asima, okuddukana n’endala. Amata agasooka gayamba okwoza mu lubuto naddala obubi obuddugavu omwana bw’asooka okufuluma. Okuyonsa kuyamba ebitundu by’omukazi eby’omunda okutereera mu bifo byabyo ekimuyamba okuwona amangu.
Omukyala bw’aba ayonsezza tavaamu musaayi mungi kuba okuyonsa kuyamba okufulumya obucaafu bwonna obuba mu lubuto amangu ng’omukazi amaze okuzaala. Kiyamba n’omwana okuyiga okuyonka amangu. Okuyonsa kuyamba omwana okufuna ebiriisa byonna n’amazzi omubiri gw’omwana bye gwetaaga. Kuziyiza obugimu bw’omubiri okudda amangu, omukyala obutafuna mangu lubuto lulala lw’ateetegekedde. Kikendeeza n’emikisa gy’omukyala okufuna kookolo naddala ow’amabeere, amagi n’ow’omumwa gwa nnabaana ebiri n’okusingawo muweere ku kikopo okusinziira ku bipimo omusawo by’akulagidde.


text:
Mityana
Omugga Lwebaaga ogwayanjadde mu luguudo.
Bya Samuel Balagadde
ABALIMI mu Ggombolola y’e Butorogo mu Disitulikiti y’e Mubende ekyasinze okuva kasooli bakaaba olw’emigga okwanjaala mu nguudo ssaako amakubo okuwomoggoka nga tebakyasobola kutambuza birime byabwe. Bagamba nti kino kyandizing’amya enkulaakulana mu bitundu by’ebyalo.
Kiddiridde omugga Lwebaaga mu Ggombolola y’e Butorogo naddala okwetooloola ebibira by’e Mpinve okwanjaala mu luguudo, wadde nga bagezezzaako okugussaamu amayinja basobole okuyisaamu mmotoka naye gweyongera kwesima.
Embeera eno ebawalirizza okutwalira ebirime mu butale ku tulakita olwo abasuubuzi ne beeyambisa omukisa guno okubadondola.
Omuwandiisi w’akakiiko ka Kisojjo LC 1 mu muluka Kasagai mu Ggombolola y’e Butoroogo, Valencia Barihuta agamba nti embeera y’amakubo mu kitundu ssi nnungi mu kiseera kino nga kye kivuddeko bbeeyi y’ebirime nga kasooli okukka.
Ate Mzee Frederiko Ngalambi agamba nti wadde akasana kabadde kangi naye tekannakosa balunzi. Kino kijjidde mu kiseera ng’akasana ppereketya kamazeemu abalimi amaanyi oluvannyuma lw’ebirime byabwe okufa.
Amazzi nago geeyongedde okukendeera ne kireetera enzizi za nnayikondo okubeerako omujjuzo buli kiseera.


text:
Kampala
Mukyala Mubiru,Ekif; Vvien Nakitende
Bya VIVIEN NAKITENDE
OBULWADDE bw’amaaso bubadde bumanyiddwa nnyo ng’endwadde y’abakadde wabula ensangi zino ekizibu kituuse ne mu baana.
Muky. Gertrude Mubiru 67, omutuuze w’e Kabowa agamba nti amaaso gamulumidde emyaka egisukka mu 20 era agamba bw’ati ku bulwadde buno;
Mu 1992 nga mpeza emyaka nga 47 natandika obutakyalaba bulungi naye nga tegannuma wadde okunsiiwa ne sisooka kukitwala ng’ekikulu.
Wabula nga wayise omwaka gumu ng’enda okulaba nga sikyalaba kintu kiri wala.
Nagenda mu ddwaaliro e Mengo ne bantegeeza bwe nnina okutandika okukozesa gaalubindi. Wabula kati ate gavaamu amaziga.
Omukugu mu kujjanjaba amaaso mu ddwaaliro e Mengo Dr. Margaret Nsereko agamba nti obulwadde bw’amaaso bweyongedde.
Singa omuntu oba n’ekizibu genda mu ddwaaliro ofune obujjanjabi ng’amaaso teganaziba kuba oluusi tegaddamu kulaba.
Ebika by’obulwadde bw’amaaso;
Waliwo agakuluma olwa alagye. Ensenke, wano akabubi akaddugavu akabeera mu liiso kanafuwa ne kafuuka keeru.
Obuzibu buno butera kuva ku buvune ku liiso n’emyaka.
Puleesa y’amaaso. Buno abantu bazaalibwa nabwo. Amazzi g’eriiso gafa mpola olwo omuntu n’aba ng’alaba kintu kimuli kumpi kyokka.
Okutandika obutalaba ng’owezezza emyaka 40 kuba obusiwa bw’amaaso bugenda bukaddiwa.
Conea Ulcers. Gano gava ku kukozesa ddagala gganda erireka enkovu ku liiso.
Ag’ebinyinyi, gano gaba galuma n’okusiiwa era okusinga gava ku bucaafu
Ebivaako amaaso okulwala
1.Okufuna akabenje ku liiso.
2. Okukozesa eddagala ly’ekinnansi.
3.Obucaafu
4.Obulwadde bwa sukaali
5.Okulongoosebwa. Oluusi omuntu bw’alongoosebwa ebitundu bye eby’omubiri ebimu tebiddamu kukola bulungi.
6.Obukadde. Omuntu bw’akula mu myaka n’ebimu ku bitundu bye eby’omubiri binafuwa okuli n’obusiwa bw’amaaso ekigaleetera okuba nga tegalaba bulungi.
Okwewala obulwadde buno.
Okugenda mu ddwaaliro amangu ddala ng’ofunye obuzibu ku maaso n’okwewala okukozesa eddagala eritakulagiddwa musawo.
By’olina okulya
Okusinziira ku Dr. Moses Kiyaga omukugu mu by’endya agamba nti amaaso obutafuna mangu buzibu olina okulya ebintu omuli Vitamini A.
Bino mulimu kaloti, lumonde, amata, amagi, emiyembe, spinach n’ebirala.
Biyamba obusiwa bw’amaaso okusigala nga bukola bulungi. Okunywa ennyo amazzi.


text:
Masaka
Abaavunaaniddwa okutta Kazoora. Owookubiri ku kkono ye Mwanje ate owookusatu ku ddyo ye kitaabwe, Ha
Bya SSENNABULYA. BAAGALAYINA
MAAMA w’omuvuzi wa bodaboda Geofrey Kazoora eyattibwa e Lukaya n’anyagibwako pikipiki alaze obutali bumativu ku kibonerezzo ekyaweereddwa abatemu.
Kellen Tigaine omutuuze ku kyalo Kakwanzi-Kitti e Bukulula, mu Kalungu yeegattiddwaako abooluganda lwe abaategeezezza bwe bagenda okujulira mu kkooti esingako.
AB’E LUKAYA BATOLOTOOMA
N’abatuuze b’e Lukaya omugenzi gye yali akolera nabo batolotoomye nti kkooti enkulu e Masaka yasaasidde nnyo abasibe n’ebawa ekibonerezo ky’olusaago.
Bagattako nti n’okwejjeerezza abasibe abasatu nga bwiino alaga bwe beetaba mu kikolwa kino nti nakwo kwabadde kubasindika mu nsi bagende mu maaso n’okutta abalala.
Wiiki ewedde, omulamuzi Vincent Kibuuka Musoke yasingisizza ddereeva Bashiru Mwanje emisango ebiri ogw’okukuba obwakkondo n’okutta omuntu gwe yazza nga May 20, 2008 bwe yatta Kazoora n’atwala ne pikipiki.
Yasingisizza Hajji Muhamad Ssekyewa omusango gw’okutereka ekibbe ng’asoose okumwejereza ogw’obwakondo n’okutta egimumazizza ku limanda emyaka ena nga gimuvunaanibwa ku fayiro emu n’abaana.
BANO ABEJJEEREZZA
Ate abaana ba Hajji Ssekyewa abalala okuli: Authman Kalungi, Sulait Ssenfuka ne Muhamood Lubowa bano omulamuzi yabajjeerezza emisango gyombi n’abayimbula ng’agamba nti obujulizi obubaluma tebumala.
Abasibe baasimbiddwaako mu maaso g’abalamuzi okuli: Moses Katorogo, H.K Mugerwa n’abalamuzi abakulu Mike J.Chibita ne Kibuuka Musoke eyagukubidde.
Kibuuka Musoke yategeezezza nti abajulizi b’oludda oluwaabi 13 okuli ne bofiisa ba poliisi n’abantu ba bulijjo n’omusawo eyeekebejja omulambo baawadde obujulizi obwakakasizza kkooti nti ddala Kazoora yattibwa mu bukambwe n’atemwako n’omutwe.
Omulamuzi n’ategeeza nti ettemu lino lyakolebwa mu May nga 20, 2008 ku kyalo Kakwanzi e Lukaya mu Kalungu, Kazoora bwe yazuulwa nga mufu oluvannyuma lw’ennaku 10 ng’abuziddwawo.
Kazoora yabuzibwawo ne pikipiki etaaliko nnamba nga yali emuweereddwa Godfrey Luutu agisaabalizeeko abantu.
Mu nnaku ntono, Ediriisa Mugerwa n’alaba pikipiki y’emu mu kabuga k’e Bukomansimbi mu galagi ya Ssemanda nga Hajji Ssekyewa ne mutabani we Mwanje baginoonyezza abaguzi.
Ku nkomerero, Pikipiki yazuulwa ewa Godfrey Yiga ng’ono ye Ssentebe wa LCI ow’ekyalo Nanjwenge-Kalwanga e Kifampa mu Ggombolola y’e Kabulassoke mu Gomba era Yiga obujulizi yabuwadde nti pikipiki eno yali emusingiddwa olw’ebbanja lye yali abanja Ssekyewa.
OMU YE YALONKOMA BANNE
Omulamuzi Musoke n’agamba nti bino byonna byasoboka okutuukibwako oluvannyuma lw’omuwawaabirwa nnamba bbiri, Bashiru Mwanje okussa ettemu lino mu musana, kennyini bwe yakulemberamu poliisi n’agitwala mu nsiko we bakweka omulambo gwa Kazoora.
Omulamuzi ategeezezza nti Mwanje yalukira poliisi olukwe lwonna bwe lwatambula mu kubba n’okutta Kazoora n’aluma kitaawe Hajji Ssekyewa, Kalungi, Ssenfuka ne Lubowa nti beetaba mu kutta omwana wa bandi.
Abejjeerezeddwa: Uthman Kalungi (ku kkono), Sulait Ssenfuka ne Muhamood Lubowa nga bafuluma kkooti n’akaseko ku matama.
EBITULI MU BUJULIZI
Omulamuzi Musoke agamba nti Mwanje sitatimenti eno bw’atuuka okwewozaako n’agyegaana nti yakakibwa okugissaako omukono naye ye nga tattanga ku muntu.
Agasseeko nti kituufu Kazoora yafa n’okufa kwe kwakolebwa mu bugenderevu okusinziira ku Dr. Bawakanya Mayanja eyakakasa nti yasalibwa n’ekiso, omutwe ne guggyibwako n’omulambo gwe ne guyiibwako ebifutafuta.
Ensonga ezitunuuliddwa kkooti tezimmuse bulungi kugisobozesa kumeggesa basibe bonna abataano musango kuba obujulizi bwa Mwanje bwokka mw’assiza basibe banne mu musango. N’agamba nti okumalawo akakunkuna, oludda oluwaabi lubadde n’omulimu gw’okuvaayo n’obujulizi obwalwo nti bonna abataano beetaba mu kikolwa ky’okubba n’okutta Kazoora.
Omulamuzi Musoke agamba nti, talina bujulizi we bumukwasirizza mu katego ka kwetaba mu bwa kkondo n’okutta wabula ogumumezze gwa kusingibwa ne pikipiki enzibe.
Ku Mwanje n’agamba nti emisango gimukka mu vvi olw’ensonga kennyini ye yatwala poliisi obutemu we bw’akolebwa n’agiraga n’omulambo wadde nga yakissa ku Kalungi nti ye yafumita omugenzi ekiso nga ye (Mwanje), Ssenfuka ne Lubowa bwe bakutte emikono.
Buno kkooti ebutwala ng’olugambo era buba bunafu olw’ensonga nti omusibe ali mu kaguli ke kamu ne banne teri ngeri gy’abuuzibwa bibuuzo n’olwekyo temuli kinyusi kirippa Kalungi mu musango bw’atyo n’amwejjeereza.
Ate Ssenfuka ne Lubowa bano yakkiriziganyizza n’okukubira kw’abayambi ba kkooti “Baseesa” nti nabo obujulizi mpaawo bubatadde mu musango era n’abejjeereza.
EBIBONEREZO BYABWE
Puliida wa Gavumenti, Peter Mugisha Bamwiine ng’akubira yasabye kkooti ewe Mwanje ekibonerezo ekisembayo eky’okuwanikibwa ku kalabba olw’okubbisa eryaanyi n’okutta Kazoora kikange n’abalala abatta aba bodaboda.
Bamwine n’agattako nti ne Hajji Ssekyewa asibwe emyaka 14 wabula omulamuzi n’amusiba emyaka 8 gyokka ate Mwanje n’amusiba emyaka 15 ku gw’okutta n’emyaka 12 ku gwa kkondo.
Ebibonerezo bino bitabudde omuzadde Tigaine n’abantu be ne bategeezza nti ensala ya kkooti ebaddemu kyekubiira n’etalumirirwa bulamu bwa mugenzi.
Abatuuze baagambye nti ebibonerezo ebinafu ebiweebwa abasingisiddwa emisango gy’okutta bimalamu abantu amaanyi n’okuggyamu ekitongole ekiramuzi obwesige ne batwalira amateeka mu ngalo.


text:
WADDE ssukaali wa bbula, ettundutundu ly’ettaka erisinga obunene mu Sango Bay Sugar Estates lyalekebwa awo ttayo wadde nga lyalina kulimirwako bikajjo bikamulwemu ssukaali. Ekyuma kya ssukaali ekiri ku ttaka lino nakyo katalagga dda.
Sango Bay lyali ttaka lya Bayindi kwe baakoleranga ssukaali okuva mu myaka gya 1930 kyokka omugenzi Iddi Amin Dada bwe yawamba obukulembeze mu 1972, n’abatwala nga nnabugi ssi mufungize, ne Sango Bay yasigala awo ttayo.
Abantu baabulijjo baatandika okwegabanya ettaka lino nga n’ekyuma kyonna kyayonoonebwa mu ntalo ezajja ziddirira nga mw’otwalidde n’olwo olwagoba Amin mu bukulembeze mu 1979.
Pulezidenti Museveni bwe yajja mu buyinza n’akomyawo Abayindi n’abaddiza n’ebyabwe mu 1996 bw’atyo Patel Sharad kati nnannyini kyuma kino naye yaddizibwa ettaka n’ekyuma kya ssukaali ebiri ku Sango Bay kubanga ye yali omusika wa kitaawe eyali nnannyinibyo.
Nga Pulezidenti alowooza ku ky’okuwa Mehta ettaka mu Mabira, omubaka wa Kakuuto mu Palamenti, Mathias Kasamba yagenze kipayoppayo e Sango Bay n’amulambula alabe engeri gy’ayinza okuzuukusibwa n’addemu okulima ebikajjo akole ne ssukaali, mu kifo ky’okusaanyaawo Mabira.
Ettaka lino liwerako obunene bwa yiika 146,000 era lyonna Gavumenti yaliddiza Patel kyokka n’okutuusa olwaleero tewali kintu kyonna kikolerwako. Ya Patel agamba nti akyalina by’alinda Gavumenti etuukirize olwo atandike okulima ebikajjo n’okuzzaawo ekyuma kino kiddemu buto okukola ssukaali.
Omubaka Kasamba bwe yakyaddeeko ewa Patel ku kyuma kino, yamunnyonnyodde nti olwaleero balima yiika z’ebikajjo 700 zokka era nga zino zigendererwamu kukola nsigo eyinza okusimbibwa ku yiika 7000 nga kuno kwe bayinza okutandikira okukola ssukaali olwo ne bagenda nga beeyongera mpolampola nga bwe basengula n’abantu abeesenza ku ttaka lino mu bukyamu.
Olwokuba nga mu myezi 18 gyokka ebikajjo bibeera bikuze nga bituuse okukamulwamu omubissi ogukola ssukaali, era ebikajjo ebyo bibeera birina okutemwamu ate nemusimbibwamu ebirala naye olwokuba nga tewali kyuma kiyinza kubikamula, ebikajjo bino bitikkibwa ku loole ne bitundibwa kukyuma kya Kagera Sugar Factory ekisangibwa e Tanzania.
Gye buvuddeko ettaka lino lyali litandise okulimibwako kasooli mu bungi wamu n’eddagala erijjanjaba omusujja kyokka ensangi zino bino byonna byayimirizibwa era okuggyako ensigo y’ebikajjo erimwako, tewali kirala kya maanyi kikolebwako.
Bbo abakozi abakola ogw’okusimba ensigo eno ey’ebikajjo wamu n’okukoleramu emirimu emirala ebiseera ebisinga baggyibwa mu bitundu by’eggwanga ebyenjawulo gamba nga mu mambuka ne mu bukiikaddyo ne baleetebwa e Kakuuto ate nebawebwa n’obuyumba omw’okusula buli munda mu ssamba.
Kasamba bwe yategeezezza Patel nga bw’ayagala okukulemberamu babaka banne baperereze Gavumenti eveeyo okumuyambako okutumbula ebikajjo, Patel yazzeemu nti, “Gavumenti ekimanyi bulungi ekigenda mu maaso wano kubanga enfunda nnyingi omukulembeze w’eggwanga twamunnyonnyola ku kiki kye twetaaga”.


text:
ABAZADDE basabiddwa okwewala okugulira abaana enkunamyo kubanga ky’ekimu ku bintu ebiboonoonye ne batandika obwenzi.
Bino byayogeddwa Sheikh Farouk Sseremba eyakulembeddemu okusaaza Juma mu Lyantonde. Sseremba yagambye nti Lyantonde kitundu ekimanyiddwa obulungi ng’eky’obwenzi era n’ategeeza ng’abazadde nabo bwe bakoze ekinene mu kuwagira abaana baabwe nga babagulira bukookoonya.
Yasabye abazadde okusomesa abaana baabwe eddiini yaabwe olwo basobole okukuzibwa mu mpisa ennungi n’okufuuka ab’omugaso eri eggwanga.
Yagambye nti guno omulembe abaana mu kifo ky’okusoma eddiini yaabwe bayiga kuzina mu kaliyoki n’okwetunda kye yagambye nti kireeseewo okusoomoozebwa kunene eri Abasiraamu mu ggwanga.
Ku nsonga ya Gavumenti obutawa Basiraamu bifo bwa Bwaminisita, Sheikh Sseremba yakitadde ku nkwe eziri mu Basiraamu bennyini era n’asaba Abasiraamu okutandika okujjumbira ebyobufuzi n’okwesimbawo.
Bbo abeetabye mu Juma baategeezezza nti si bamativu olwa bannaabwe abattibwa kyokka ng’ababatemula tebabakwata nga n’ekibattisa tekizuulibwanga ne basaba poliisi eyanguye lipoota eyo.


text:
Denis Kabugo
ABAZADDE e Lukaya basattira olw’omuyizi gwe baanenyezzaako obutakola mirimu gya waka kyokka bwe bamutiisizza okumukuba bw’abaddukako nga tanna- ddamu kulabika.
Denis Mukiibi asoma S.3 mu Comprehensive High School Bbajja e Lukaya ye yabuze. Kitaawe Francis Ssettuba nga mukulu wa ssomero erimu mu Masaka yategeezezza nti Mukiibi yamulagidde okwanika kasooli kyokka n’akomawo nga teyakikoze kwe kumunenyaako.
Agamba nti yamulagidde aleete omuggo amubonereze kyokka Mukiibi olwafulumye teyakomyewo.
Baanoonyezza mu mikwano gye n’abooluganda kyokka n’ababula. Basaba abazirakisa abayinza okumulaba okubakubira ku nnamba y’essimu 078-2-581642 oba okutegeeza poliisi.


text:
Kampala
Amos Ngabirano ( ku ddyo) owa poliisi dayirekita w''''eby''''ekikugu mu bya kompyuta mu Poli
Bya BENJAMIN SSEBAGGALA
POLIISI erabudde bannayuganda abawandiisizza kkaadi z’essimu nti buli kiseera ateekwa okuba ng'asobola okunnyonnyola gwe yakubidde n'ebalabula beewale okwazika essimu zaabwwe abantu be bateekakasa okuzikubirako kuba abamu baba bakubira bakyamu.
Dayirekita w’eby’ekikugu mu bya kompyuta mu poliisi Amos Ngabirano yeyakoze okulabula kuno bwe yabadde mu lukung’aana lw’abamawulire ku kitongole ekirung’amya eby’empuliziganya mu ggwanga ekya Uganda communications Commision (UCC) e Bugoloobi ku Lwokubiri.
Ekitongole kya UCC nakyo kirabudde Bannayuganda nti tekigenda kwongerayo kiseera kya kuwandiisizaako kaadi za ssimu nga nsalessale bw'anaggwaako nga balagira amakampuni nga gasalako kaadi z'amasimu ezitawandiikiddwa.
Omukungu w’ekitongole Fred Otunnu yategeezezza nti ekitundu ekisooka mu kuwandiika amasimu kiweddeko nga baakawandiisa kaadi ebitundu 40 ku 100 ku ssimu eziri mu ggwanga.
Yagambye nti abawandiika kaadi z’essimu basanze obuzibu ng’abantu abamu tebaagala kwogera bibakwatako ne kikalubya omulimu n’asaba bannansi bakwatagane n’amakampuni g’amasimu agali ku mulimu gw’okuwandiika ekiseera ekiragaane ekya 1 March 2013 kituuke nga bamalirizza.
Olukung’aana lwetabiddwamu n’abamakampuni g’amasimu abaategeezezza nti okuwandiisa kaadi ya ssimu kwa bwereere tewali muntu alina kusasula nera ne bagumya abantu nti byonna ebibakwatako bikuumibwa nga bya kyama tebalina kweraliikirira.


text:
Mu mpaka za Sadolin:
Kirangira 1-0 B’mwaya Boda
Ngabo 0-1 B’mwaya Utd.
Romi’s Wine 1-1 Sports Bridge
Juventus 1-0 Ssembule
WAABADDEWO akasattiro mu kisaawe e Wankulukuku omuzannyi wa Romi’s Wine FC bwe yadiimudde omupiira ne gubulira mu mayumba agaliraanyeewo.
Kino kyavuddeko omupiira okuyimirira okumalira ddala eddakiika nga 15 nga bakyagunoonya. Ekyaddiridde bawagizi kufuluma ekisaawe nga batolotooma olw’engeri empaka ennene zityo bwe ziba n’omupiira ogumu.
Baalemaganye (1-1) ne Sports Bridge mu Sadolin Cup.


text:
Nankinga nga yeekolako.
CHRISTINE Nankinga abeera Maganjo era gy’azaalibwa. Y’omu ku bawala abakubaganya abasajja ku kyalo olwa kiraasi ye n’engeri gy’anyirira. Yayogedde ne PHILLIP KAGGWA ku by’akola okubeera ow’enjawulo.
ENVIIRI:
Kye kimu ku bintu bye sisuulirira kuba zikola kinene okuggyayo endabika yange.
Nziteekamu ensimbi eziwera okulaba nga nkola emisono egitali gimu nsobole okubeera nga njaka ekiseera kyonna, n’obutasigalira mabega.
Ntera kusiba buviiri bwa wiivu nga bugendera ku nkula ya ffeesi yange. Oluusi nsiba Bob, Side Way n’emirala eginnyumira.
Okusiba enviiri kummalako 60,000/- okusinziira ku kaviiri, omusono n’ekifo mwe nsibidde.
Nankinga mu biseera bye eby’eddembe.
Ffeesi:
Wadde yakula bulungi era nfaayo okugikuuma ng’eyaka. Kino nkikola nga nneesiiga ebizigo ebigonza olususu n’okuggyamu embalabe. Kuno kwe ngatta okwesiiga pawuda, ekkalaamu y’oku bisoge n’ebyokwekolako ebirala era we nfulumira ennyumba nga nzenna njaka.
Kuno kwe ngatta okulya ebibala, okunywa amazzi n’amata. Bino bikola kinene mu kunyiriza n’okukuuma olususu nga lulabika bulungi ate nga luweweevu.
Akola dduyiro.
Engoye:
Ndi mwambazi wa ngoye naddala empanvu kuba zinnyumira. Ntera kwambala engoye empya kuba zibeera tezambalwangamu .
Ekirala engoye empya ziwangaala naddala bwe zitaba za bicupuli. Nzigula mu maduuka ag’enjawulo mu Kampala okuva ku 50,000/- okudda waggulu.
Langi emmyuufu, ppinka ne kakobe ze zimu ku zisinga okunsanyusa kuba zigendera ku langi y’olususu lwange.
Ffiga:
Okugikuuma ng’erabika bulungi nkola dduyiro naddala mu biseera byange eby’eddembe.Mmukola omulundi gumu mu wiiki era nga tekinneetaagisa kugenda mu jjiimu, mmukolera waka. Dduyiro gwe nsinga okukola y’oyo annyamba okukendeeza olubuto, n’okukuuma omubiri nga guli wamu guleme kuyiikayiika.
Ezimu ku
Engatto:
Ndi mwambazi wa ngatto z’obukondo obuwanvu. Zino zindabisa bulungi ate bwe nzambala nange nneewulira nga nnyumye. Ekirala engatto zakakondo bwe nzambala hayiti yange evaayo bulungi. Okwawukanako n’engoye, engatto zo nsinga kwambala za mivumba kuba ng’umu okusinga empya. Nzigula wakati wa 50,000/- ne 100,000/-.
ENSAWO:
Zinom nnina eziwera mu langi ez’enjawulo. Nzikyusa okusinziira ku langi y’olugoye lwe mba nnyambadde, ssaako ekifo we ndaga. Nsinga kuba na za langi nzirugavu kuba tezitera kuboola ngoye wadde engatto, wabula ne langi endala nzigula.
EBYOKWEWUNDA:
Muno mulimu obukomo eby’oku matu n’eby’omu bulago nabyo sibisuulirira. Wabula sigula bya bbeeyi nnyo kasita kiba nga kijja kuggyayo endabika y’olugoye lwange.
Nankinga
Ate ennaku zino bikolebwa mu langi ez’enjawulo nga tekikwetaagisa kubeera na mukuufu gumu gwokka. Mbigula okuva ku 2,500/- okudda waggulu.
Ekimu ku bintu bye njize mu kulabika obulungi kwe kufuba obuteeraliikirira. Buli lwe weeraliikirira, omubiri gukosebwa n’ekivaamu kusiiwuuka. Buli lwe mba n’ebintawaanya mbigoba nga n’endako awutu ne mpummuza ebirowoozo.


text:
Ntungamo
Bya Rwambuka Mugisha
OMUBAKA wa gavumenti e Ntungamo Peter Rwakifari agambye nti abatuuze abalya ensigo za NAADS oba okuzitunda mu kifo ky’okuzisimba n’ebintu ebirala ebibaweebwa kino agenda kubakwata abavunaane obubbi.
Yabyogeredde mu lukiiko olwayitiddwa okwetegeereza ebintu engeri gye bitambuddemu olwabadde mu kisenge kya disitulikiti ekiteesebwamu. Ssentebe wa disitulikiti, Dennis Singahache ye yabadde omugenyi omukulu.
Mu lukiiko luno Singahache ne Rwakifari balaze okutya olw’engeri embuzi za NAADS n’ente bwe ziriibwa abalimi okwewonya amaluma ekyawalirizza Rwakifari okulagira babakwate bavunaanibwe.
Okusooka akulira NAADS mu ggwanga, Dr. Samuel Mugasi yasiimye enkola y’akulira ekitongole kino e Ntungamo, Moses Sabiiti naawa ekyokulabirako ky’obulwadde bw’ebitooke obwali buzinzeeko ekitundu kyokka n’abulinya ku nfeete.
Akulira ebyemirimu e Ntungamo, ow’ekiseera Fudelis Kizza yalagidde abamagombolola okukakasa nti emirimu gya NAADS gitambula nga bwe giteekeddwa.


text:
Kampala
BAWALA bange muli mutya. Mwebale emirimu n’okunyweza obufumbo. Kye mulina okumanya nti ebintu bino olumu bibeeramu obuzibu n’oluusi abafumbo ne batuuka okukubagana.
Okuneneng’ana n’okulwanagana kiyinza obutaba kibi singa tewali alumizza munne. Kirungi bwe muba musoowagana ensonga muzimalire awaka mu kifo ky’okunoba.
Kibayamba okudding’ana amangu n’okwogera ku nsobi zammwe n’okuzuula ekituufu n’amazima ku kibade kibaneneng’anya.
Kino kiyamba okwongera empuliziganya n’enkolagana ennungi wakati wammwe ekiyamba okuza omukwano gwammwe obuggya.Bwe mufuna obutakkaanya ebizibu byammwe mugezeeko okubimalira mu kisenge nga tewali abawulira kubanga eno y’ekkooti y’amaka.
Sooka oviire munno buly’omu abeere yekka okumala eddakiika 30. Kino kiyamba okukkakkana obulungi oluvannyuma mutuule mwembi okusobola okugonjoola ensonga zammwe.
Mweyigirize okusonyiwagana, okwetonda n’obutayombesa munno ne bw’aba ali mu nsobi. Sooka olowooze ku kiki ky’ogenda okwogera n’okukola bwe muba musoowaganye. Kino kitegeeza nti olina okusengejja ebigambo by’oyogera.
Ekirala abakyala temwerabirabuvunaanyizibwa bwammwe mu maka kubanga ne bwe wabaawo obutakkaanya mu maka munno n’asanga nga buli kimu okikoze bulungi, yeddako kuba abulwa w’atandikira okuyomba ekiyinza okulwanagana.
Bw’oba mu nsobi, weewale okwegaana, okukaayanya munno ob okwefuula omutuufu kubanga okwetoowaza mu maaso ga munno naddala ng’oli mu nsobi kiyamba okukomya amangu obutakkaanya.
Ate buli lw’olaba munno ng’ali mu mbeera eyinza okubaviirako okulwanagana mulinde amale okukakkana ne bwaba yali mu nsobi. Oluvannyuma mukwate ku mukono mpolampola nga bw’oguweeweetako mwogeraganye okusobola okumalawo obuzibu bwonna.
Waliwo ebintu by’olina okulowoozaako mu bufumbo omuli ggwe kennyini, omwagalwa wo n’omukwano gwammwe. Bino olina okubikuuma obutiribiri okusobola okuba omusanyufu ne munno.


text:
Nedda, nedda, Hon. Mpuuga ebyo eby’okukubira musajjamukulu Bukenya akasonso nti baalyose ne bamutwala mu kkomera e Luzira, biviireko ddala.
Biveeko ng’ojjukira n’enjogera y’Omuganda egamba nti “ Awanise tasekerera wa nkenku”. Naawe nga bw’oli mu byobufuzi owanise ate era oyinza okukenkuza essaawa yonna.
Mu byobufuzi okubba okwannamaddala okuvaamu emisango ng’egyo kati egireebuukanya musajjamukulu Bukenya. Naye ate eriyo n’eby’okusibwako amatu g’embuzi oliisibwe engo, naddala bw’oba ow’amaanyi nga Mpuuga waabwe.
Mu ngeri eyo gwe batutte mu kkomera osaasira musaasire sso si kumukubira kasonso.
Wabula bwe kiba kyetaagisa musajjamukulu okumukomereza olw’enneeyisa ye ebadde embi, kale mumukomereze.
Bw’aba yagamba nti kyali kyetaagisa leediyo ya CBS okugiggalawo mbu kubanga yali yeeyisizzaawo nnyo n’eva we bootera omuliro, neetuuka we batulisiza emberenge, mu mukomereze nga mumubuuza kweyisaawo kwangeri ki.
Ye okwamututwazizza e Luzira bamutulise?
Ate kano akatyabaga akagudde mu ggwanga temusooka kukayingizaamu bya mawanga.
Toyinza kugamba nti, Bukenya bamusibye lwakuba Muganda, nga weerabidde nti Seezi Cheeye eyasooka okusindikibwa e Luzira amaleeyo emyaka ekkumi olw’okukumpanya ensimbi za Chogm oyo si Muganda.
Kiri ekyogerwa Madame Ttica Nambooze ekya “ Kati mu ggwanga mulimu abaana n’ebyana” ekyo kye muba muyeeya.
Kubanga naawe sooka weebuuze bwekiba nti Bukenya yali wamu ne banne nga bagabana ensimbi za Chogm, lwaki ye yekka gwe basindise e Luzira abalala ne basigala nga bayinaayina?
Wo ayi Mzee Zedde ng’alabye ennaku ey’omwana wabobwe Bukenya okutwalibwa e Luzira olw’ensimbi za Chogm, kyokka bo Bamuleberebe Mugoziita ababbye eggwanga obuwumbi n’obuwumbi bwa lupiiya ne basigala nga beegiriisa bwegiriisa ng’ekigotta entula!
Tulabye ennaku kubanga amagezi gatwesibye kubanga bwe tugamba nti Bukenya tabbanga wabula bamuleeseeko mpalana za byabufuzi, oba nti bamuwalana kuba Muganda. Ebyo byonna tekuli kirungi wabula folofotto mwereere.
Obubbi kibi naddala eri omukulembeze w’abantu alinga Bukenya. Sso ate n’empalana z’ebyobufuzi mbi nnyo kubanga ziyinza n’okugaana eggwanga lino okugenda mu maaso ne zirigetageta.
Sso nga n’ebyokulowooleza mu mawanga nabyo bibi nnyo kubanga bye biyinza okuvaako Abaganda okwegatta n’Abanyankole ne babba ensimbi za Gavumenti, kyokka ne basibako Baganda bokka bo Abanyankole ne basigala nga bayinaayina.
Bagundi musaanye mujjukire nti esigadde mbale Uganda esajjakule ng’ewezezza emyaka 50 be ddu bukya yeefuga.
Uganda okusajjakula kyokka neesigala nga yeerina abakulembeze ababbi, abakotoggera bannaabwe olw’empalana z’ebyobufuzi oba abalowooleza mu mawanga nga tebaagaliza za bannaabwe (ente oba embuzi) kuzaala nduusi, awo okwefuga kwaffe kuba kujungulukuse ne kufuuka folofotto.Sikulimba.


text:
Kampala
Muky. Kiguba Musoke ng’akebera omwana ali mu kyuma ekibikka abawere e Mulago.
Bya E. SSERINNYA, F. KAYONGO NE T. GWEBAYANGA ne mukasa kivumbi
WALI otutte akadde n’ogendako mu busenge gye bakuumira abaana abazaaliddwa nga tebannatuuka mu ddwaaliro erikuli okumpi? Bangi abagendayo beewuunya buyonjo, ebyuma ne tekinologiya ayolesebwa, wabula mu malwaliro agasinga mu Uganda, abaana bano bafa lwa bizibu ebiriyo.
Mu malwaliro agamu mu Uganda tekinologiya ow’ekika kino tannaba kutuukayo. Mulimu n’agamu g’olaba amanene n’olisuubira okuba na buli kimu naye byampuna kuba nayo bamukonga lusu!
Leero bwegutuuka ku bulwaliro obutono ekyo kirooto! Ebifo gye bakuliza abaana byakwegendereza, ye ne kamala kakutanda omusawo n’akukwatirayo nga tolina lukusa oba ng’oyingizzaayo engatto, ng’eyakwalula esiridde!
Wadde guli gutyo, naye woodi zino mu malwaliro ag’enjawulo zirina ebizibu byazo ng’ebisinga bisibuka ku balwadde era Bukedde atambuddeko mu malwaliro okuli Lubaga, Mulago ne Jinja era bino by’akujjiddeyo.
Ebyuma ebikuza abaana
Tekinologiya ali mu kifo kino akumala enviiri ku mutwe, mulimu ekyuma ekikolera ku kompyuta ekifumba omukka gw’obulamu olwo ate ne kigusindika nga kiguyisa mu nseke okutuuka ku mwana okusobola okumuyambako okussa obulungi.
Okugatta ku byuma ebyo, mu kisenge kino mubaamu obuuma obufumba ebbugumu, wabula eryo lyennyini erisaanidde era tekasobola kusussaamu ku bbugumu ne kaleeta erikosa omwana.
Wabula amasannyalaze tegalina kuvaako , era kasita gavaako bwegati e Mulago nga bakoleeza jjenereta era bwe kiri ne mu malwaliro amalala okusobola okukuuma abaana nga balamu, singa tekikolebwa baba balina kufa. Mukyala Kiguba Musoke akola mu Unit eno e Mulago bw’agamba.
Omu ku bakugu mu ddwaaliro e Jinja, Sr Annet Namaganda agamba nti omwana bw’atandika okussa aggyibwa mu kyuma kino n’ ateekebwa mu kabookisi ak’endabirwamu era muno mw’aggyibwa mu biseera ebigere ne bamuwa nnyina amuyonse era okumuggyamu bakozesa nkampa.
Ku ndabirwamu zino kwe kuli ebituli ebyawundibwa n’engoye za ppamba ng’ate munda mulimu obugoye obukoleddwa mu byoya by’endiga obubugumya, ne ku bbali w’akatanda kuliko akuuma akapima ebbugumu.
Wansi waliwo amataala agaaka nga gabondeera era kompyuta y’egapimira ebbugumu era bweriyitirira eraga akataala akamyufu.
E Mulago
Dr. Charles Kiggundu, omukugu mu by’abaana n’okuzaalisa mu ddwaaliro ekkulu e Mulago agamba nti, omwana wakati wa wiiki 37 ne 42 aba atuuse okuzaalibwa .
Omwana azaalibwa ng’awezezza wiiki 28 okutuuka ku 37 oyo asobola okubikkibwa n’akula, kuba aba akyalina ebintu by’enjawulo by’atasobola kwekolera nga okweyonsa ng’ebitundu ebimu eby’omubiri tebinaba kukula.
Omwana ow’ekika kino alina kukuumibwa butiribiri era tekisaanidde kulabibwako bantu n’okumukwatirira kuba asobola okufuna obulwadde. Abazze okukukulisa omwana tebalina ku mulabako era tomubikkula.
Ekivaako abakyala okuzaala abaana abatannatuuka
Dr. Kiggundu agamba, okuzaala omwana nga tanatuuka oyinza okukiyita okuvaamu olubuto kasita aba ng’ali wansi wa wiiki 37, ebimu ku bibaggyamu embuto tebimanyiddwa, ate ebimanyiddwa bye bino:


text:
Ssenyondo ne Nalubega
Bya FAHAMI WASSWA
OMUSAJJA akubye n’ayokya n’engoye za mukaziwe ng’amulanga kuyingira kikeerezi n’okutunda bulangiti yaabwe. Bano batuuze mu Kikajjo e Masajja.
Dennis Ssennyondo akwatiddwa poliisi y’omu Kikajjo oluvannyuma lw’okwokya engoye n’engatto ebya mukaziwe Margaret Nalubega. Baasangiddwa ku poliisi nga baatika bwe bati:
Nalubega: Ofiisa, omuntu talina lukusa kutunda kintu kye? Bulangiti yange nze nagigula ate tubadde tetugikozesa. Baze ayokezza engoye zange ne gomesi gy’amanyi nti si yange nagyeyazise ng’ende ku mbaga.
Amanyi bulungi nti, ntunda mmere ate abantu balya okutuuka ng’obudde bukunidde simanyi lwaki anyiiga nga nnyingidde ekiro. Twali twawukanye ne yeegayirira tudding’ane tukuze abaana naye kati tanjagaliza kalungi konna kubanga bwe yawulira nti nagula poloti yali ayagala kunkuba ne mbyegaana.
Ssenyondo: Mukazi w’awa ayingira nga bukya nga tafumbira baana mmere ne ntandika okugigula mu birabo? Mulimu ki ogukuzza awaka ku ssaawa 12 nga bukedde? Nakugamba toddanga kasita ziwera ssaawa musanvu naye towulira.
Batunde tivvi yange okusasula engoye wabula emitwalo ena gy’osaba sigirina waakiri bansibe. Ekirala bw’oba tosobola kufuna mulimu gudda waka mangu twawukane. (Omusango guli ku fayiro nnamba SD18/20/05/2012)


text:
ABAFUMBO abaakamala emyaka 18 bombi baddukidde mu kkooti ebawule ng’omukyala avunaana bba kumulemya bufumbo bw’amukase okwambala pajama ze baleme kumukwana. Lungu, 33, ye yatutte bba Phiri mu kkooti ng’ayagala babaawukanye kuba yabadde akooye okutulugunyizibwa.
Lungu: Ssebo omulamuzi omwami oyo annemesezza amaka, njagala kkooti etwawule. Ekisooka, ankaka okwambala pajama ze ate takoma okwo buli lwe nfulumako awaka ne nkomawo ng’ankebera mu bukyala okukakasa nti siva mu basajja.
Omulamuzi Mwape: Phiri ebikolwa ebyo biraga nti obufumbo bwammwe si bulungi n’akamu, wali okiwulidde wa nti omusajja akebera obukyala bwa munne ate kuno n’ogattako okumwambaza obuwale bwo olowooza ekyo kiyinza okumulemesa okugenda mu basajja abalala?
Lungu: Mulamuzi okumanya omwami oyo ambubira yagaana omusajja yenna k’abe ani okukyama ewaffe ne bwe mba ng’enze ku luzzi n’alengera omusajja ayita okumpi nange ng’amulumba nti ankwana. Nze bintamye kuba ammalamu ekitiibwa kyange.
Phiri: Mulamuzi, oyo omukazi by’ayogera bikyamu. Ku kya pajama zange, abikyusizza kuba lwe namusanga ng’azambadde kyanneewunyisa nnyo bwe namubuuza lwaki akola ky’akoze kwe kunziramu nti twafuuka omuntu omu. Ate omukyala ono mwenzi kuba waliwo omusajja atera okujja awaka n’aleeta eby’okukozesa kyokka tamwanjula, kye kyangobya abasajja awaka. Omulamuzi yabakkirizza baawukane kyokka n’alagira Phiri okusasulanga mitwalo 30 buli mwezi nga za baana be abana.


text:
Bya FAITH NAKANWAGI
ABAKAZI abafumbo abeegwanyiza landiroodi waabwe bamuyombedde ekivuddemu omu n’ayiira munne olwegye. Prossy Musimenta 25, ne Happy Jacinta 27, ab’e Bweyogerere -Ntebettebe baasangiddwa ku poliisi Munsimenta gye yaddukidde okuloopa Jacinta ng’entambwe eva ku landiroodi Kanyike kumukwasa buvunaanyizibwa ku mayumba g’abapangisa.
Musimenta: Ofi isa Jacinta afumbye amazzi n’aganjiira nga mpitawo okugenda mu kaabuyonjo.
Jacinta: Ofiisa omukazi oyo aludde ng’ancokooza era nakati ansanze nkutte ebinika ya caayi kwe kumpitako ebinika n’ensimattuka.
Musimenta: Jacinta akulimba kubanga nze simunyeze kigambo nga mpitawo kyokka nneekanze kuwulira mazzi ku mutwe. Okuva landiroodi bwe yampa obuyinza ku mayumba gano kyamuluma kubanga yali amwegwanyiza kati nange alowooza mmwagala.
Jacinta: Era omwagala kuba ayinza atya okwesiga omuntu gw’atalina bw’ayita n’amukwasa amayumba?
Musimenta: Ye bw’aba anjagala kikulumira wa?
Ofiisa: Abange nga mugenze wala nnyo, Jacinta ogenda kuvunaanibwa ate olina n’okujjanjaba Musimenta.


text:
Letter To Babaluku – Bana
Dear Silas,
Gwe muzira wange gwe manyi akyali ku nsi
Leero nsazeewo nze mbake ekalamu mbisse wansi
Nga bwetwatera okalanga mu rap class
Watuyigiriza obala beats nga zi Encesence, ne Girl You Know
Naye enaku zino omukwano gwagenda
Bwe nkusanga kukkubo nkuyitako ngenda
Ye David gyeyalaga simanyi oba alidda
Musubwa ku Sunday nga ateledde munsonda
Twandizeeyo e Makindye netuba ffembi
Nga omwaka gwa 2009 gwali gwa nkumbi
Twapoota ne Maughan girl ku nkambi
Art class ebisiige byali bya Xubie
Jukiramu rehearsal z’ekiro awo ne BB
Weyakuba omukyele sikata amele entumbi
Waba kitaffe fenna bwetwajja kunyumba
Oluusi twayomba, olumu twalwana
Nga tukuloopela obusonga bw’embwa ng’abaana
Tetwegaana oluusi twakuleekanya
Nga tukusaba otuwe obuvaazi obwaali obwelinnya
’’We ride bodas’’ obuwojjolo nga twalinnya
Tw’alina elinya mu City
Ku Club Rouge anti nga ndi ku duty
Every Tuesday gonna g’ali mazima
Ekituufu girl wo oyo Roshan sikaaki ng’ankyoma
Jukiramu time nga ne mugagga w’ali
Ku Stacy ne Amy nga mw’akuba olwaali
Blaze tali Kampala simanyi nange gy’ali
Mimi ne Grace bakutumide gyebali
Ne Destreet Art emaali aky’akola ez’akabi
Luga flow Army, mu city lye jje lya’babi
Ze nsigo zewasiga amakungula k’ebe ngabo,
Ekutte Luga Flow yye y’atagalwa balabe bo
Nkulengera kukitabo, oky’ali byantalo nnyo
Otufumbira kaki Chief, nga oluddewo nnyo
Tulinze, naffe obwaffe tubupanze bulinze,
Osumulule omulilo tuguzze,
Like father like son, siva ku plane
Nawano wendi omulamwa kwendi nky’akuba plan
Nsonda jjaani, nange ntuukeko e New york
Mu DC, mu Philly ne Canedicade
Ngendeko ku Trinity nkukooneko ku simu yo
Nti hallo Babs oliwa nyingiddewo mu Vancouver
Nga omutambuze the world traveller ye ngombo kwe siva
Ngambira Horra Sias, the war is over
Bwangwako ku block ambogeko nga gweyazaala
Negwozadde akuba luga ate nafuna ekitiibwa
Yours sincerely
Sigande nze Bana Mutibwa
LIKE THESE LYRICS?
THEN PLAY THE SONG!
Posted on August 11, 2012, in Hip Hop and tagged bana, bana lyrics, burney mc, burney mc lyrics, hiphop, letter to babaluku, letter to babaluku lyrics, lyrics, music, uganda, ugandan lyrics, ugandan music. Bookmark the permalink. Leave a Comment.


text:
Kampala
Baddereeva ba loole ne kabangali e Jinja nga bakubagana ebikonde.
Bya Donald Kiirya
BADDEREEVA ba loole ne kabangali ku Clive Road e Jinja kata bakubagane n’abakulembeze baabwe bwe baabadde bagezaako okubasengula mu kifo kino babazze mu kibangirizi baafunye ku Clarke Road okuliraana ddipi y’amafuta.
Ekibiina kya The Lorries and Pick ups Owners Transport Association, ekiddukanya ttenda y’okusolooza ssente mu baddereeva kye kyabadde emabega w’okugaana baddereeva okugenda mu kibangirizi ekiggya era ne kikulira okwekalakaasa kwa baddereeva.
Okwekalakaasa baakututte ne ku kibangirizi gye baabadde babasengulira, ne bagezaako okukiggyako olukomera okutuusa kalaani w’olukiiko lwa Jinja, Abubaker Kirunda bwe yabawooyezzawooyezza.
Omu ku baddereeva, Emmanuel Muyingo, yagambye nti ekibangirizi gye baagala okubasengulira kiri wala nnyo nti kijja kubabeerera kizibu okufuna bakasitoma. Ppaaka ya loole ne kabangali eri kumpi n’akatale ka Napier awasinga okubeera bakasitoma.
“Paakingi empya eriraanye emiti gy’amasannyalaze, essaawa yonna tugikoona ne wafaawo omuntu,” Muyingo bwe yagambye.
Badderee banenya ssentebe waabwe, Awali Ntambi n’omuwandiisi w’ekibiina, Hussein Woira be bagamba nti tebatuusa bizibu byabwe mu lukiiko lwa kibuga sso nga be babakiikirirayo.
Baagambye nti olukiiko lw’ekibuga lubaggyako ssente nnyingi nnyo.
“Ssente za sitiika eza kabangali zaalinnyisibwa okuva ku 6000/- okutuuka ku 15,000/-; ate eza loole zaava ku 15,000/- ne zidda ku 20,000/-,”ddereeva Umar Ssekajja bwe yagambye.
Okusengulwa kuno kuddiridde ebbaluwa eyawandiikibwa Town Clerk wa Jinja, Francis Barabanawe nga May 24, 2012 ng’esaba abakulira baddereeva bano babasengule.
Awabadde loole ne kabangali, ekibuga kitegeka kuzimbawo buduuka. Nga June 15, 2012, Hussein Woira, omuwandiisi w’ekibiina ekigatta baddereeva bano yawandiikira Town Clerk ng’amusaba abapoliisi 14 n’abaserikale abalala okuyambako mu kusengula baddereeva!
Oluvannyuma bakkirizza ku ntandikwa ya wiiki eno okusengulwa okudda mu kifo ekiggya.


text:
Kyaddaaki gavumenti ekkirizza okuyamba kubayindi abaddukanya Ennimiro za Sango Bay ewalimirwa ssukaali wamu n’okubayambako okuzzaawo ekyuma ekikola ssukaali.
Minisita avunaanyizibwa kubyobusuubuzi Dr. James Wabulo Mutende alambudde ennnimiro eno esangibwa muggombolola y’e Kakuuto e Rakai n’anyonnyola nga gavumenti bwefiirwa omudidi gwa ssente mukuyingiza ssukaali akoleddwa ebweru ekintu ekiteetaagisa nate kweyongera kugenda mumaaso.
Kinajjukirwa nti omubaka w’ekitundu kino mulukiiko lw’eggwanga olukulu Mathias Kasamba yasaba dda gavumenti okuyambako kubayindi bano abakulirwa Omukulu Partel okuzzaawo ekyuma kya ssukaali kino ekyakubwa mulutalo olwagoba Iddi Amin mubuyinza.


text:
ABALIMI abamu batya okulima ennyaanya nga bagamba nti zirina entondo ate zirina okufuuyirwa eddagala kyokka nga lya buseere
.
Wadde bwe kityo bwe kiri, ye Ssaalongo Walakira Nyanzi omutuuze w’e Nakaukwa okulima ennyanya yakufuula mulimu, era mw’anoga ssente ezimuyimirizzaawo n’amaka ge.
Ennima y’ennyaanya
Okulima ennyaanya olina okuba n’ensigo, zino ziyiwe mu beedi gy’omaze okutegeka. Oluvannyuma lw’omwezi gumu ojja kuba osobola okusimbuliza.
Ogenda okuyiwa beedi, sooka okakase nti wamaze dda okutegeka ennimiro mw’onosimbuliza ennyannya. Eno gasobola okuba amavunike oba ekisaawe naye ng’ettaka lyawo ggonvu, sinakindi osobola okuzirima mu kisenyi ne ku ttaka eririmu oluyinjayinja.
Kirungi okulima ennyaanya mu bifo ebyetadde, kuba okulima mu kibira mubaamu nnyo kiwotokwa.
Bw’oba osimba leka amabanga ga ffuuti emu okuva ku kikolo ekimu okutuuka ku kirala era kakasa nga buli kinnya osimbamu ennyaanya ezitasukka mu bbiri.
Ng’omaze okusimbuliza, oluvannyuma lw’ennaku munsanvu olwo tandika okufuuyirako eddagala okutangira amatemi. Naye kimanye nti mu biseera by’enkuba nga bino ennyannya zitwala nnyo eddagala.
Okutandika okukoola
Mu mwezi gumu otandika okukoola naye olumu kisinziira ku muddo.
Bw’omala okukoola tandikirawo okubikka, kuba mu kiseera kino ennyaanya zijja kuba zitandikiriza okukuba amatabi, singa olw’awo okubikka ate amatabi ojja kumenya nga obikka.
Singa ozirabirira bulungi oluvannyuma lw’omwezi gumu n’ekitundu ziba zitandise okuteekako entengo. Ku myezi esatu oba otandise okunoga, kyokka waliwo ebika ebimu by’onogera ku myezi ena.
Wiiki ejja lindirira ebika by’ennyaanya ebikozi bya ssente n’engeri gye bibalamu. Alina ekibuuzo kyonna ku nnyaanya kiweereze ku 0782006608.


text:
Kampala
Nandala Mafabi
KIRIBA kibi nnyo olumu bwe walibaawo abakukkuluma nga bagamba nti ‘Tewali njawulo wakati w’oyo eyafa n’ono eyamusikira’. Ekyo kiriba bwe kityo kubanga ebikolobero ebyakolebwanga oli ate era bye bikolebwa n’ono omusika.
Ennaku zino waliwo bangi abakukkuluma nga bagamba nti waliwo aboobuyinza ababakola ebikolobero mu by’obufuzi. Kyokka omukulembeze w’oludda oluvuganya gavumenti mu palamenti Nandala Mafabi yakawang’amudde bwe yakambuwadde n’afumuula aba DP, UPC ne CP mu mukago gw’ebibiina ebivuganya era n’abagoba ne ku bwaminisita mu gavumenti ey’ekisikirize gy’akulembera.
Mafabi teyasoose kuwozesa misango wabula ebibonerezo ebyo banne yabibawadde mu ngeri ya kivandulo nga tagoberera nfuga ya mateeka n’akatono.
Era singa Mafabi naye yabadde ne poliisi gy’alinako obuyinza aba DP, UPC ne CP yandibadde agiragidde n’ebakuba ttiyagaasi oba okubaggalira mu makomera nga tebawozezza. Mafabi ebikolobero bye yakoze banne era byebyo byennyini aba FDC bye beemulugunyaako nga bagamba nti gavumenti ya NRM bye bakola.
Ebyo Mafabi bye yakoze banne bireetawo okweraliikirira okwa: ‘Eyafa n’eyasika enjawulo y’emu’. Anti Mafabi okuba nga y’akulembera oludda oluvuganya gavumenti ekyo kitegeeza nti singa Museveni owa NRM alekera awo okukulira gavumenti ye eri kati mu mitambo, olwo Mafabi ye yandibadde omukulembeze wa gavumenti ya FDC. Kati teebereza bwe gwandibadde nga Mafabi atandikidde ku kukola ebikolobero.
Mu ngeri endala ate ekyo kyandiraze nti eyasika ate y’asinga gwe yasikira obubi. Naye nno Ensi bw’egwa eddalu ebyo bye bibaawo. Ng’ensi egudde eddalu bannabyabufuzi baba nga ensowera n’ozibuwalirwa okumanya ensajja n’enkazi. Anti nga bye bakola bifanaana!
Wabula kino kyo kitalo ddala. Anti nga abeebibiina ebivuganya batandise okukolaganako ebikolobero bokka na bokka kijja kubabeerera kizibu nnyo okutuuka ku kigendererwa kyabwe eky’okusiguukulula Museveni ne NRM mu buyinza. Anti bajja kuva ku by’okuvuganya n’abali mu gavumenti ate badde mu kukuba n’okuvuganya ebisiikirize.
Era Besigye oba Mafabi kebanalekerera okuvuganya aba NRM ate ne badda mu kukuba ebisiikirize n’okweruma emikira olwo ensi eneeba etuuse okugwa eddalu lye nnyini ekkankada.
Sikulimba n’akatono.


text:
Kampala
‘Jjajja Waalu’ ng’asitudde Hassan Wasswa nga Cranes yaakawangula CECAFA ewedde.
NKULISAAYO Cranes e Ndola gye yakalubidde ku bakyampiyoni ba Afrika (Zambia) wadde nga baagikubye ggoolo 1-0 ku Lwomukaaga. Kati Cranes bw’eba yaakuyitamu okugenda mu za Afrika ez’e South Afrika omwaka ogujja, yeetaaga kuwangula 2-0 nga October 13 e Namboole.
Kisoboka
Obuwanguzi bwa ggoolo 2-0 e Namboole busoboka wadde nga si bwangu ku ttiimu nga Zambia. Ekisooka, abazannyi balina okwekkiririzaamu n’obutazannyisa kiwuggwe. Nga bwe baazannye e Zambia nga tebatya bassita n’e Namboole bwe balina okukola. Omupiira guno balina okuguzannya ng’ogwa bulijjo naye bwe banaakulembeza eky’okuyitamu, bajja kukola ensobi nnyingi ggoolo zibaleme nga bwe gwali ku Kenya omwaka oguwedde.
Enteekateeka
Cranes ngitendereza olw’eryanyi lye yalaze kuba enteekateeka si y’eyabadde ennungi ennyo. Simeon Masaba yagyegasseeko ebula ennaku bbiri esitule, ng’ava e Buyindi okugezesebwa. Ku mulundi guno, FUFA etandikirewo okugiteekateeka ng’egizannyisa emipiira egy’omukwano okusinga amaanyi okugaggyayo ng’ebula wiiki omupiira gubeewo.
Gavumenti
Obuwagizi minisita Bakkabulindi bwe yalaze Cranes ng’egenda e Zambia, twagala abutandikirewo kati ng’akuba Pulezidenti Museveni akaama k’okusuula ttiimu y’eggwanga omukono. Cranes yeetaaga okugenda amangu mu nkambi n’abazannyi ab’awaka. Omutendesi Bobby naye yeetaaga ssente okulabanga emipiira egirimu bapulofeesono be ebweru.
Abazannyi abato
Geoffrey ‘Baba’ Kizito yazannye bulungi omupiira gwe ogwasoose mu Cranes. Ono ne bamusaayimuto banne, ‘Jjajja Waalu’ ne Moses Oloya baalaze Bobby nti alina kukulembeza mutindo gwa muzannyi okusinga obumanyirivu. Mu kifo ky’okutwala Patrick Ochan abugumya akatebe, kisingako okutwala abato nga Steven Bengo, Kizito Luwagga oba Gift Ali bayigire ku Wasswa, Mawejje ne Serumaga. Ochan aba tagasa nga wa katebe okuggyako okutondowala.
Abawagizi
Bannayuganda balina omulimu gumu gwa kweyiwa Namboole nga October 13 bawe Cranes enduulu ereme kwekwasa kirala. Entalo mu liigi zireme kuyingizibwa mu Cranes kuba zigijja ku mulamwa. Olubimbi olwammwe lwa kuwagira Cranes eyigge ggoolo 2-0.
kkawuma@newvision.co.ug 0772371990


text:
Waliwo abantu abatakkiriziganya na bukulembeze bwa Lawrence Mulindwa naye nga mu kiseera kino bakolera wamu olw’obulungi bw’omupiira gwa Uganda.
Simanyi lwaki Kavuma Kabenge n’abakungu ba USL balowooza nti bwe bataba mu buyinza, omupiira gulina kutabangulwa. Lwaki tebagumiikiriza okutuusa nga ttabamiruka wa FUFA aggye Mulindwa mu buyinza? Gavumenti eneetuusa wa okubatunuulira?
Teebereza Kabenge ne banne bamaliridde okutwala ssente za SuperSport mu liigi eteri ya ggwanga olw’okuba obuyinza bubaggyiddwaako.
Lwaki tebategeeza ‘siponsa’ nti bakunkumuddwa omukono mu kibya, olwo ye n’asalawo ekyokukola mu kifo ky’okumuwuddiisa abateekemu ssente.
Eby’okuteesa ne Kabenge bikome bunnambiro kuba tukizudde nti si mwetegefu kugondera bukulembeze bwa Mulindwa.
Gavumenti emulabule nti bw’ataakomye kugootaanya mupiira gwa ggwanga, ajja kugombebwamu obwala. Nkakasa Gavumenti erina etteeka mw’esobola okumuvunaanira naye be kikwatako basirise.
Gavumenti eteese ne FIFA ne FUFA bakkiriziganye nti teyingiridde mupiira wabula ewadde FUFA bukuumi. Olwo, buli aneetaba mu mupiira gwa liigi ya Kabenge, aggulweko omusango gw’okutawaanya emirembe gya Bannayuganda abanyumirwa omupiira.
atamale@newvision.co.ug 0772419501


text:
Bya HASFAH SSONKO
Yunivasite ya Nkumba ekutte bayizi bannaabwe aba UCU obujega ne babatwalako ekikopo kya ligyoni ya Buganda.
Mu gw'okuddig'ana ggoolo za Robert Kakanga ne Roch Samoka ze zatuusizza Nkumba ku buwanguzi ate Nelson Sempagala ye yateebye eza UCU ne balemagana ggoolo 2-2.
Olwo Nkumba n'eyitawo ku mugatte gwa ggoolo 4-3 ng'era baakukiikirira Buganda ku luzannya oluddako olw'okusunsulamu abanaasamba Big League sizoni ejja.
Sentebe wa Buganda mu mpaka zino, Joseph Mwanje, yasuubizza abawanguzi aba Nkumba akakadde kamu singa banaasigala nga bawaniridde bendera ya Buganda ne beesoga Big League.


text:
Omukolo baagutegekedde ku Grand Imperial Hotel mu Kampala.
Omukole we gubeereddewo ng’ebula ebbanga ttono Ekisiibo ky’Abasiraamu kitandike.
Baakikoze okusobozesa abakkiriza naddala abakyala okwambala mu ngeri entuufu nga bali mu kiseera kino.
Abakyala baayolesezza Hijab ezambalwa abavubuka eziri ku mulembe nga tezirina ngeri yonna gye zikaluubirizaamu kuba zitungibwa nga za fiitingi.
Baguma yagambye nti balina emisono gya Hijab egy’enjawulo omuli ezambalwa ku mbalama z’ennyanja, eza ofiisi, ez’embaga n’emikolo emirala.
Baguma yakubirizza abakyala obutatya kwambala Hijab nga balowooza nti abaami baabwe bajja kubalekawo kubanga zino ze baleese kizibu okugyambala n’otonyuma. Zigula okuva ku 70,000/- okudda waggulu.
Bya Eddie Ssejjoba


text:
Tukutendereza yesu
Bisangiddwa ku Wikipedia
Yesu Mulokozi wange Leero nze wuwo wekka Omusaayi gwo gunnaazizza Yesu Mwana gw’endiga
Tukutendereza, Yesu Yesu Mwana gw’endiga; Omusayi gwo gunnaazizza Nkwebaza, Mulokozi
Edda nafuba bufubi Okufuna emirembe; Leero mmaliridde ddala Okweyabiza Yesu
Nnaababuulira abantu Obulokozi bwonna Obutali bwa kitundu Obulamba obw’obuwa
Nnaategeezanga ebya Yesu N’obuvumu ne sitya; Eyanzigya mu busibe N’okuwonya eyamponya
Neebaza eyannunula nze; Eyamponya wa kisa! Yesu ankuuma ansanyusa era Bulijjo yeebazibwe


text:
Bya Anthony Ssempereza
EZEKIEL Kiggundu Kawuki ‘Maneeno’ 66, eyavuga Kabaka Mutebi ne Nnaabagereka ku mbaga yaabwe mutuuze w’e Kamuli Kireka kyokka ng’asibuka Nakifuma mu Kyaggwe.
Omulimu guno ogw’okuvuga Kabaka ne Nnaabagereka agulojja bwati: “Ndi muserikale wa poliisi naye mu 1971 nalekulira ne nsenga e Kamuli, Kireka ne ntandika okukanika n'okuvuga mmotoka. Mu 1996 kojja
Rabbi Mulondo yagenda mu Amerika n’alaba emmotoka ey'ekika kya 'Lincoln' n’emusanyusa n’agiragiriza. Bwe yaleetebwa, nze nagenda e Mombasa okugikima.
KABAKA ATUMYA LINCOLN YA RABBI AGIRABE:
Akakiiko akassibwawo okunoonya mmotoka eneevuga Kabaka waaliwo omwami gwe nzijukirako erya Kiggundu eyakaliko ye yajja ewa Rabbi n’amugamba nti, bagitwalira Kabaka agirabe.
Nagyoza ne ngisiimuula ne tugitwalira Kabaka. Twamusanga Kololo era yasinziira waggulu ku kalian n'addamu nti, “Eyo ejja kumala, temuddamu kunoonya mmotoka ndala."
Yambuuza erinnya lyange gonna ne ngamugamba n’akwatako lya Kiggundu. Bwe twava wano bantwala ne bannambuza amakubo mwe tugenda okuyita era olwava eyo kwe kuzzaayo emmotoka ewa Rabbi Mulondo.
Oluvannyuma nagitwala mu Spear Motors okwongera okugissaako ebirala.
OMUTANDA ANSIMBA EBIBUUZO:
Nakeera Kololo gye yali asula, era mmotoka zonna ez’embaga gye zaasula. Naye twazisookeza ku Caltex eri mu maaso ga Uganda House (kati Total) ne bajjuza amafuta olwo ne tuzitwala e Kololo.
Kyokka mba nfuluma ng’enda Hajji omu kwe kuntiisa nti, ggwe Kiggundu, weddira Nkima kyokka nga Kabaka abamukongojja ba Mbogo mmotoka bw’emala n’efi ira mu kkubo olwo Kabaka omukola otya? Saamuddamu kuba Kabaka yali asiimye mmuvuge.
Ku lunaku lw’embaga ssaawa zigenda okuwera ekkumi nga nzuukuse. Nasaba mutabani wange antwaleko e Kololo era olwatuuka ne nzigula mmotoka ne batandika okutimba.
Bwe baamaliriza, omukuumi wa Kabaka n’ajja ne Kabaka n’ajja ne 'biliifukeesi’ n’agissa mu mmotoka n’atuula n’omumbejja eruuyi ate omukuumi n'atuula mu maaso.
Omutima gwasooka ne guntyemuka ttwaaa! n'etya nnyo, ne nzissa n'ekikkowe naye bwe nasimbula nga nfulumye geeti kwe kuguma ne tugenda. Kabaka, yambuuza nti, “Eyo leediyo yo teyogera, ko nze, ‘Ssaabasajja eyogera.’
Yang’amba nti, “Giteekeko tuwulire, nassaako, kyokka nga tewali nnyimba n'angamba nkyuse nteeke awalala okutuusa bwe natuuka w’ayagala ne tugenda.
‘RONNIE NNINDA’ -NABAGEREKA
E Kololo twasimbulayo ku ssaawa ssatu ne tuyitira ku kisaawe kya Golf, Wandegeya, Makerere, Nakulabye ne tulinnyalinnya e Namirembe. Nali nvuga sipiidi 10 nga bwe nali ndagiddwa era mmotoka yakyusa ggiya omulundi
gumu.
Nga tutuuse ku ngoma za Mujaguzo e Namirembe Kabaka yavaamu n’azikuba teyaddamu kugirinnya. Navuga ne nsimba mu maaso g'omulyango gw’e Kkanisa era savaamu kubanga yalekamu ‘biliifu keesi’ ye nga ntya nti singa nvaamu n’ebula nzira wa?
Okugatta nga kuwedde Kabaka yajja ne Nnaabagereka ne balinnya ne nsimbula. Mu kuva e Namirembe twayita ku lidda
e Wakaliga, tuutwo Mmengo, ne tuyingira mu Bulange nga tuyita mu geeti entono.
Mmotoka ezaali zikulembedde tezaamanya nti tukyamye ne zeetoloola Bulange. Kabaka yali azze kunywa caayi naye ng’ekkubo likwatiridde abantu. ku Bulange saava wali mmotoka olwa ‘biliifukeesi’.


text:
Kampala
Ssaabalabirizi eyawummula Nkoyoyo ye yabagatta.
Bya MARGARET ZIRIBAGGWA
SSAABALABIRIZI eyawummula Livingstone Nkoyooyo awadde abafumbo amagezi obutakkiriza mugenyi ayitibwa ‘busungu’ okukyala mu maka gaabwe.
Ng’ayozaayoza Kabaka ne Nnaabagereka olw’okuweza emyaka 13 mu bufumbo, yagambye nti amaka mangi gabeeramu ebikyamu naye ekisinga kwe kusonyiwagana, n’okwerabira bulijjo ebibaddewo naye ne tutunuulira eby’omu maaso.
EBIGAMBO KABAKA BY’ATAKOZESA NG’ALAYIRA:
“Nkuwa ebintu byange byonna eby’oku nsi”. Nkoyooyo agamba nti ebigambo bino Kabaka teyabikozesa kubanga ebintu by’alina byonna si bibye okugeza tayinza kuwaayo Bwakabaka n’ebintu by’Obwakabaka.
Olw’okwewala okutaataaganyizibwa, Kkanisa yakkaanya ekigambo bino birekebwe wabweru.
Yagambye nti obufumbo tebubeera bwabulimba wabula bulina okubeera obutuufu era ebintu ebyogerwa ng’omuntu alayira birina okubeera nga bimutuukirako.
Pulezidenti ku mbaga ya Kabaka
Tuteekateeka Embaga
Embaga nga tennabaawo okwanjula kwe kwasooka era omukolo guno gwali mu maka ga Mw. Luswata e Nkumba. Mulwanyammuli Ssemwogerere ye yali Katikkiro wa Buganda mu kiseera ekyo era ye yakulemberamu abagenyi abalala.
Okwanjula nga kuwedde, Katikkiro yateekawo obukiiko obw’enjawulo okuteekateeka embaga y’Omutanda
era nze nali ku bukiiko bubiri okwali ak’Ekkanisa n’akakola ku mugole.
Akakiiko akaakola ku mugole kaakulirwa Dr William Kalema, Nnaalinya Kagere, omugenzi Zalwango n’abalala Ate akakiiko k’Ekkanisa kaaliko Peter Mulira, baminisita b’e Mengo, abakebezi mu Kkanisa y’e Namitembe ssaako Omulabirizi eyawummula Balagadde Ssekkadde.


text:
Kampala
Engatto za ''pump''
Bya DEUS KIRIISA
ENNAKU zino abakyala bettanidde engatto ez’akakondo ez’ekika kya ‘pumps’ (soma pampu). Zambalwa abawala n’abakyala kuba teziboola.
Zirimu ebika ebiwerako; Waliwo eziraga obugere ekisajja n’ekiddako, wabula nga zibikka ekisinziiro(peep
toes). Osobola okuzambalirako ekiteeteyi, sikaati, essuuti oba jjiini.
Deborah Katusiime omukugu okuva mu Pearl School of Fashion e Nankulabye, agamba nti engatto zino zijjira mu langiez’enjawulo nga ezirugavu, pinki n’endala.
EBIKA BYA PUMPS
Waliwo eza pulaati foomu (plat form). Zino zibeera n’ebikondo binene nga biwanvu, wabula ezimu ziba za fulaati. Ekirungi kyazo nti zanguwa era zettanirwa nnyo abakyala abembuuto.
Ekika ekirala kya ‘Sling Back Pump’. Zino nnungi nnyo naddala ku bawala abagenda mu ofi isi
wamu n’abagenda mu ssinzizo, kuba obeera simaati. Zisinga kunyu kunyumira mu langi eya golodi, n’enzirugavu.
Waliwo n’ekika kya ‘ankle Strap’. Zino ziba zisibira mu bukongovvule. Zinyuma nnyo naddala ng’agyambadde amanyi okutambuza engatto empanvu. Abakyala batera kuzambala ku mbaga oba ku mikolo egy’amaanyi eggya ‘red- carpet’.
Es- ther Busuulwa owa ESTIB Shoes ku Kampala Road agamba nti omukyala ng’alonda engatto y’ekika kino alina okusooka okumanya sayizi y’ekigere kye.
Teweerabira kumanya langi kuba eno nkulu nnyo naddala eri omukyala amanyi ebyokwambala.
Ekirala olina okumanya ebbeeyi y’engatto zino ssaako dizayini ennungi kuba nabyo kikulu nnyo. Langi eya golodi, ppinki, bbulu n’endala ezaaka ziraga kiraasi naddala ng’ogyambalidde ku musono kw’egendera.
ENDABIRIRA YAAZO: Engatto zino zikolebwamu matiiiriyo ez’enjawuloomuli eddiba, sweedi ne velvet.
Okuzikuuma nga zirabika bulungi oteekwa okugula eddagala erigenderako.
Olina okuzikuumira mu kifo ekitaliimu mazzi wadde obunnyogovu. Engatto zizo zigula wakati wa 80,000/- ne 150,000/- okusinziira ku kika n’ekifo w’oguze.Wabula ez’emivumba za bbeeyi nsaamusaamu.


text:
Ekifaananyi ky'omugenzi Nalunkuuma
ELIZABETH Nalunkuuma Ssali Lule15 October 1938 – 3 July 2012Muzeeyi Ssali Lule wamu n’abaana be, Ruth Ssali, Catherine Ssali, Sam Kafeero ow’e Namasuba, Eng. David Luyimbazi ow’e Munyonyo, Andrew Serwano Ssali ne Damali Ssali, twebaza ab’oluganda abako n’abemikwano abaali naffe nga tusiibula Maama waffe Elizabeth Nalunkuuma Ssali Lule nga 5/07/2012.
Twebazaamu ak’ensusso ab’omu ddwaliro ly’e Nakasero naddala Dr Batambuze, abatuuze b’e Makerere Kavule, abatuuze b’e Busula, abatuuze b’omu Kalerwe,
EKkanisa ya St. John’s e Makerere wamu n’omwawule David Serwadda, ne Uganda Funeral Services.Mukama ggwe wamutuwa era gwe wamutwala. Erinnya lyo lyebazibwe.Wummula mirembe Maama waffe Elizabeth Nalunkuuma Ssali Lule(1938-2012)


text:
EBYEDDIINI
Ebyambalo bya bannadiini ab''enjawulo
Bya ANTHONY SSEMPEREZA ne MEBLE NASSEJJE
ENKOOFIIRA ky'ekimu ku bintu eby'omuwendo mu madiini era kumpi buli mukulu wa ddiini agissaako ku mutwe naddala buli bw'aba ng'agenda okuyingira essinzizo oba okukulembera essaala naye abaffe enkofiira zino zitegeeza ki?
Egoba amasitaani
Abakristaayo:
Enkoofiira eyambalwa okuva ku ddaala ly'Omulabirizi n'okudda waggulu era enkofiira eno eyitibwa Mitre.
Ddiini wa Lutikko y'e Mukono, John Sebudde annyonnyola nti: Mitre eyambalwa Omulabirizi okumwawula ku bannaddiini abalala. Eraga nti ono ye musumba omukulu ayimiriddewo mu kifo kya Katonda okukulembera abantu mu bulambulukufu era abeera avunaanyizibwa ku bintu bingi.
Musa mu kitabo kya ba Levi yalagirwa Katonda okukolera abaweereza ebyambalo bya bakabona era nga ne mu bye yakola y'enkoofiira, ekitegeeza nti kiviira ddala mu Bayibuli. Omulabirizi oyambala enkoofiira kuba eyamba mu kugoba amasitaani.
Abasodokisi
Mu Basodokisi okusinziira ku Faaza John Bbosa Kibuuka e Bombo, enkoofiira zino zirina langi enzirugavu n'endala ey'Omusumba ebaako amajolobera. Buli lw'olaba ayambadde enkoofiira eyo ku mutwe amakulu gabeera nti oyo mumanyi aba asukkulumye mu kumanya.
Katugambe nti singa Ssaabasumba Theodrus atuula mu kibuga Alexandria ekya Misiri ajja mu Uganda, enkoofiira ye eba nzirugavu ng'eriko akaleebeeta okulaga obukulu bwe. Mukulu munne owa wano ayambala nzirigavu nga tekuli kalebeeta.
Omusumba bw'aba mu kusaba ng'asoma Evanjiri enkoofiira agiggyako ku mutwe ng'akabonero k’obwetoowaze nti ayogera ye Yesu Kiristo yennyini amusinga mu kumanya.
Ebyambalo bya bannaddiini ab'enjawulo. Eyambalwa Paapa tefaanana na ya Kalidinaali. Kuliko akasooka ku mutwe.
Eraga bukuumi bwa Katonda
Munsenyooli Wynand Katende omwogezi w'Essaza Ekkulu erya Kampala agamba: Enkoofiira Abasumba gye bambala eyitibwa Mitre eno ebaako amayembe emabega ne mu maaso. Ejjembe erisooka litegeeza obukuumi bwa Katonda eri omuddu we ayambadde enkoofiira eno. Eryokubiri litegeeza obununuzi bwa Katonda n'okutaasa omuddu we buli kabenje konna.
Enkoofiira eyambalwa abantu basatu mu Eklezia, omuli Omusumba, Kalidinaali ne Paapa.
Enkoofiira eno eyambalwa mu kiseera Omusumba bw'aba ajja mu Klezia okusoma ekitambiro kya Mmisa ng'ali mu nnyiriri. Buli lw'aba yeegayirira Katonda agiggyako kuba aba ayogera ne Katonda amusinga ekitiibwa. Ate ne mu budde bwa Konsikrasio obudde obw'okusembera omusumba agiggyako, kubanga aba ayogera ne Katonda. Kino akikola ng'akabonero ak'obwetowaze eri Katonda. Bw'aba ayigiriza abantu ng'evanjiri ewedde, enkofiira agizza ku mutwe kubanga aba alaga abantu obuyinza bwe obw'Obusumba bw'alina.
Mu nkoofiira ennene musookamu akakoofiira akatono. Kano kategeeza nti 'Waggulu wange waliyo ansinga', era buli w'abeera alina okulaga nti waggulu we waliyo amusinga singa ku mutwe tekubaddeeko kakoofiira, yandibadde akwatayo ekibatu kye.
Omusumba ayambala ka kakobe langi etegeeza okutuzza eri Katonda, Kalidinaali ayambala kamyufu langi ey'obujulizi, aba tatya kufa lwa ddiini kuba eno langi ya musaayi nti obudde bwonna tatya kufiirira Yesu. Ate enkoofiira ya Paapa etegeeza butukuvu.
ABASIRAAMU enkoofiira bagiyita ntalabuusi era buli Sheikh oba Imaam bw'aba agenda okukulembera Esswalah alina okubeera nayo wabulo bo eky'enjawulo ekiriyo nti buli omu agyambala ng'akabonero akabaawula ku madiini amalala.
Sheikh Diriisa Gitta Ssenabulya Imamu w'omuzikiti gw'e Kayunga Bugerere agamba:
Entalabuusi kyambalo ekiraga Obusiraamu nga ne bw'oba tolina sigida n'ogyambala omuntu asobola okukwawula ku balala.
Entalabuusi egoba amajiini era waliwo ebifo nga kaabuyonjo, ku kasasiro wabeerayo nnyo amajjini kale singa Imaamu agenda mu bifo ng'ebyo nga tataddeeko ntalabuusi eneesobolo okulwanyisa amajiini, ayinza okujja n'amajiini mu muzikiti ekitakkirizibwa kuba aba agenda kukulembera Sswalla ate ng'onaagikulembera oba olina okwetukuza.
Kyabulyazamaanya okusoma kutubba naddala Imaam oba Sheikh nga toyambadde ntalabuusi kubanga kifo kya buvunaanyizibwa.
Wabula bw'oba tolina ntalabuusi obeera oteekeddwa okwesiba ekitambaala kya bamaseeka okusobola okutangira omulabe Swaitan.
Enkoofiira y'Abasiraamu eyambalwa buli omu